Лоланинг нияти, “овга чиққан” камолотчилар ва одам ёққан дўкондор\nЎзбек шоираси Хосият Рустамова китоби Лондонда чоп қилинди\nКиевда банкни портлатиш билан таҳдид қилган Суҳроб Каримов ҳибсга олинди\nМарҳум президентнинг қизи Америкадаги учта вилласини сотувга қўйди\n28 январ 2016\nПрезидентликни хоҳламасангиз, биринчи хонимликка нима дейсиз?\nSputnik интернет нашри Ўзбекистон президентининг кенжа қизи Лола Каримова Instagram даги расмий саҳифасида келажакда давлат раҳбари бўлиш нияти йўқлигини маълум қилгани ҳақида ёзди.\nАйтилишича, Лола давлат бошқарув органларида фаолият юритишни, давлат арбоби бўлишни хоҳламайди.\nЛола Каримова сўнгги вақтларда интернетда эри Тимур Тиллаевнинг баъзи гуруҳлар томонидан Ўзбекистон президенти лавозимига тайёрланаётгани тўғрисидаги миш-мишларга, демакки ўзининг мамлакатнинг биринчи хоними бўлишга муносабатини очиқламаган.\nТИВнинг “тезкор”лигига куласизми, куясизми?\n“Жаҳон” ахборот агентлиги Ўзбекистон Ташқи ишлар вазирлигининг КХДРда навбатдаги ядро синовлари ўтказилгани расмий Тошкентда ташвиш билан қабул қилингани ҳақидаги баёнотини тарқатди.\nУнда айтилишича, Ўзбекистон “Пхеньянни кескинлик кучайишига олиб борадиган ҳамда минтақадаги ва умуман, дунёдаги хавфсизликка тўғридан-тўғри таҳлика ҳисобланадиган бузғунчилик ҳаракатларини тўхтатишга чақиради”.\nКХДР водород бомбасини синовдан ўтказганини шу йилнинг 6 январида эълон қилганини, дунёнинг аксарият давлатлари бунга муносабатини бир-икки кун ичида билдирганини ҳисобга олсак, Ўзбекистон ТИВнинг “кучукнинг кейинги оёғи” бўлишини қандай баҳолайсиз?\nМухолифатчилик кайфияти даҳшатли ҳодисами?\n“Ҳуррият” газетаси яна ижтимоий тармоқлар ва “оммавий маданият” ваҳимаси мавзусини кўтаради.\n“Телеграмм, Одноклассники, Твиттир, Вконтакте, Whats up, Facebook, Viber ва бошқа ижтимоий тармоқлар…дан диний ақидапарастлик, мухолифатчилик кайфияти, ахлоқий бузуқликларнинг жуда ёрқин талқин этилаётгани даҳшатли ҳодисадир”, дея хулоса қилади газета.\n“Интернет ҳам бугун номи тез-тез тилга олинаётган маданиятсизликнинг, “оммавий маданият”нинг бир бўлагидир”, дейди газета.\n“Камолотчилар” овга чиқади\nSputnik интернет нашрининг билдиришича, “Камолот” ёшлар ижтимоий ҳаракати вояга етмаганларнинг дарс вақтларида ва тунги вақтларда интернет кафеларда бўлиши олдини олиш учун махсус гуруҳлар ташкил этган. Бу гуруҳлар тизимли равишда рейдлар уюштиради.\n“Биз у ерда нафақат дарс қолдираётган ўқувчилар борлигини, балки компьютерларда нималар сақланаётганини ҳам текширамиз”, деган ёшлар ташкилоти вакили.\nЎзА ёлғонни ошкор қилиб қўйдими?\nСўнгги кунларда Ўзбекистон Миллий ахборот агентлиги – ЎзА мамлакат вилоятларида йил якунларига бағишланган фаоллар йиғилишлари ҳақида хабарлар тарқатяпти.\nНаманганда ўтган шундай йиғилиш тўғрисидаги хабарда вилоятда қўлга киритилган сон-саноқсиз муваффақиятлар қаторида саноат маҳсулотлари ишлаб чиқариш ҳажми ҳам 14 фоиз ўсгани айтилади.\nКейинги ўринларда агентлик вилоятдаги йирик корхоналарнинг 30 фоизида саноат ишлаб чиқаришида пасайиш кузатилганини ёзади. Биргина Наманган шаҳридаги 7 корхонада саноат маҳсулотлари ишлаб чиқариш ҳажми 24 миллиард сўмга камайган. Бундай ҳолат Норин, Поп, Чортоқ, Чуст туманларида ҳам қайд этилган.\nАгар шу гап рост бўлса, ялпи ҳудудий маҳсулотда саноат ишлаб чиқариш ҳажми 14 фоиз ўсгани ёлғон бўлиб чиқмайдими? Чунки энг йирик, демакки асосий ишлаб чиқарувчи корхоналар тузук ишламаётган бўлса, ўсиш қаердан бўлсин!?\nАгентлик бошқа вилоятлардаги фаоллар йиғилишлари ҳақидаги хабарларида яна ҳушёрликни қўлга олиб, юқоридаги каби рақамлардан қочади ва “йўл қўйилган баъзи камчиликлар” билан чекланади.\n300 минг сўм учун одам ёққан дўкондор\n“Ҳуқуқ” газетасининг ёзишича, Самарқанд вилоятининг Иштихон туманилик дўкондор ўз дўконидаги савдодан тушган 300 минг сўм йўқолгани учун қотилликка қўл урган. У бу ишда ўзи гумонлаган шахсни уйидан чақириб олиб, аввал роса калтаклаган. Гумонланувчи ўғирликни бўйнига олмаганидан кейин уни дарахтга боғлаб, тагига ўтин тахлаган ва ёқиб юборган. Жарбланувчи шифохонага олиб борилгандан сўнг куйиш натижасида олган жароҳатлардан вафот этган. Қотил 18 йилга озодликдан маҳрум этилган.\ndata-title="Лоланинг нияти, “овга чиққан” камолотчилар ва одам ёққан дўкондор" data-description="Президентликни хоҳламасангиз, биринчи хонимликка нима дейсиз? Sputnik интернет нашри Ўзбекистон президентининг кенжа қизи Лола Каримова Instagram даги расмий саҳифасида келажакда ..." data-image="https://eltuz.com/wp-content/uploads/2016/01/rasm803.jpg" data-url="https://eltuz.com/press-dijest/2200/" data-services="facebook,odnoklassniki,twitter,telegram" data-counter="ig">\n4 ноябр 2015\nМухлисларни лол қилган ашула\nҚудрат Бобожон Eltuz.com Абдулазиз Каримнинг янги “Ғариб оғоч” ашуласини тингларкан қандайдир кайфият мени ҳеч тарк этмади, на қўлим ишга ...\n16 апрел 2018\nМирзиëевнинг ичида дард бор\nПрезидент Мирзиёев 13 апрель куни Сирдарёда ўтказган йиғилишида атрофидаги лаганбардорлик, кўзбўямачиликлар жонига текканини билдириб, “юрагида жуда катта армон-азоб бор”лигини ...\n«Қўрқувнинг нариёғида» 6-қисм, «Режимник» Ражаб Султонов\n“Коридорга чиққанимизда, навбатчи ҳарбий менга паст овозда: – Ўйин бўлганини билдингиз, анови СППни сиздан гап олиш учун қамади, эҳтиёт ...\n“Буюк аждод” тушунчасидан воз кечиш керак…\nЎзбекистонда турли матнларда, контекстларда, ҳатто расмий ҳужжатларда кўп ишлатиладиган “буюк аждод” тушунчасидан воз кечиш керак, ...


Россия уруш хавфидан огоҳлантирмоқда\nРоссия Мудофаа вазирлиги баёнотига кўра, расмий Тбилисининг Грузия билан Абхазия ўртасидаги можарони куч билан ҳал этиш уринишлари минтақада уруш бошанишига олиб келиши мумкин.\nБундан бироз аввал ЕИ минтақадаги вазиятдан жиддий ташвиш билдирганди.\nЖорий ҳафта давомида Грузия ва Абхазия ўртасидаги можароли ҳудудда вазият кескинлашди. Расмий Тбилиси ва Цхинвали бир-бирини чегарадаги қишлоқларни ўққа тутишда айблаб келмоқда.\nАйирмачи Абхазия етакчиси Сергей Багапш Грузиянинг Абхазияга қарши ҳарбий амалиёт ўтказишни режалаштирганини исботловчи далиллар мавжудлигини маълум қилди.


А Серия: "Қайноқ" старт ва "камбэк"ларга бой ўтган тур ҳақида / CHAMPIONAT.asia\n07:34Тунис - Нигерия 0:1 0 02:00Olamsport: Боксчиларимизнинг "Президент кубоги"даги натижалари, қиличбозларимиз ЖЧда жанг қилишди ва бошқа хабарлар 0 00:57"Интер" футболчиси "Парма"га ўтди 0 00:33Вальверде Гризманнга таъриф берди 1 00:16"Ювентус" дарвозабони Португалияга учиб кетди 2 23:58Гвардиола - Санега: "У бахтли бўлмаса, кетиши мумкин" 5 23:43Ўзил нима учун сочини бўяганини айтди 9 23:28"Хаддерсфилд" янги либосини тақдим қилди, бу эса мухлисларга ёқмади 3 23:11Расман: Манчини "Рома"га ўтди 3 22:57Малком "Барселона"ни тарк этишни истамоқда 0 22:42"Тоттенхэм" уч нафар футболчиси билан хайрлашади 3 22:32Ўзбекистон ёшлар терма жамоаси йиғин доирасидаги охирги ўйинда “Локомотив U-21”ни мағлуб этди 3 22:30"Навбаҳор" "Янгиер"ни мағлуб этди 6 22:29Германиялик футболчи майдоннинг ўзида вафот этди 3 22:18"Қўқон-1912" "Хўжанд" билан дуранг ўйнади 4\nА Серия: "Қайноқ" старт ва "камбэк"ларга бой ўтган тур ҳақида\n28 авг 2018 17:05\nТеглар : А СерияИталия чемпионати\nИталия А Сериясининг 2-тури якунлари ҳақида тўхталиб ўтамиз.\n"Кучли-бешлик" чемпионатлари ичида энг "қайноқ" старт шубҳасиз А Серияда бўлди. Жорий мавсумда ажойиб ўйинлари, драматик баҳслар ва "камбэк"лари билан Италия чемпионати кўпчиликда катта қизиқиш уйғотмоқда.\nА Сериянинг иккинчи туридан ўрин олган иккита марказий баҳсда ҳам мезбонлар ғалабани тантана қилишди. Дастлаб Туринда бошланган "Ювентус" - "Лацио" учрашувида Пьянич ва Манжукич томонидан киритилган голлар ўйин тақдирини ҳал этди. Қайд этиш керак, бу тўқнашувда меҳмонлар "Ювентус"га кутилган курашни тақдим эта олишмади.\nНеаполдаги ўйин эса мухлислар учун олдиндан тахмин қилинганидек ширин "десерт"га айланди. Устоз ва шогирд, яъни Анчелотти - Гаттузо қарама-қаршилигида тажриба ўз сўзини айтди. Дастлаб Бонавентура ҳамда Калабрия томонидан киритилган голлар "Милан"га ғалабани тақдим этадиган кўринганди. Аммо иккинчи бўлимда ўйин бобида меҳмонларга умуман имконият бермаган "Наполи" жавоб тариқасида учта тўп киритишни уддасидан чиқди. Натижада "Наполи" биринчи турда бўлгани каби юксак ирода намойиш этди. Футбол тили билан айтганда, навбатдаги "камбэк" орқали неаполиклар ғалабани тантана қилишди.\nБиринчи турда "Сассуоло"га ютқазган ва жаҳлдор кайфиятда бўлган "Интер" ўз уйида "Торино" меҳмон қилди. Ўйин аввалига мезбонлар истаган сценарий остида бошланди. Аммо иккинчи бўлимда вазият ўзгарди. Танаффусдан сўнг "Торино" иккита тўп фарқини йўққ чиқариб, таблодаги ҳисобни 2:2 кўринишига келтирди. Якунда Маццари бошчилигидаги "Торино" Спалеттининг бошқарувидаги "Интер"дан бир очко тортиб олди. "Интер" эса иккинчи турдирки ғалаба нималагини билмаяпти.\nСтефано Пиоли қўл остидаги А Сериядаги энг ёш жамоа - "Фиорентина" биринчи турда "Ювентус"га муаммолар тақдим этишга уринган "Кьево"ни қабул қилди. Генуядаги фожиа туфайли "Фиорентина"нинг биринчи тур ўйини қолдирилганди. Шу боисдан ҳам "Кьево"дан фарқли ўлароқ бу баҳс Пиоли жамоаси учун янги мавсумдаги илк расмий ўйинга айланди. А Сериянинг янги ниҳоли сифатида қаралаётган "Фиорентина" ўз уйидаги баҳсда "Кьево"га ҳеч қандай имконият қолдирмади. "Кьево" "Фиорентина"нинг олтита голига биргина жавоб тўпи билан кифояланди.\nФилиппо Инзаги қўл остидаги "Болонья" А Серияга янги қўшилган "Фрозиноне" майдонида нурсиз дурангга имзо чекди.\nГенуядаги фожиа туфайли биринчи турни ўтказиб юборган шаҳар жамоаси - "Женоа" "Эмполи"ни мағлуб этишни уддасидан чиқди ва чемпионатни ғалаба билан бошлади.\nГолларга бой тарзда ўтган яна бир баҳсда "Кальяри" ва "Сассуоло" ғолиб номини аниқлай олишмади - 2:2.\nЛеонардо Семпличи бош мураббийлигидаги СПАЛ ўз уйида "Парма"ни қабул қилиб, ягона гол эвазига муҳим ғалабага эришди. Эътиборлиси, СПАЛ иккинчи турдан кейин юз фоизлик натижа кўрсатган ҳолда пешқадамлар қаторига ўрнашиб олди.\n"Удинезе" эса ўз уйидаги илк баҳсда ғалабани тантана қилди. Хулио Веласкез қўл остидаги жамоа "Сампдория" қаршилигини енгишни уддасидан чиқишди. Родриго Де Паул киритган гол "Удинезе"га мавсумдаги дастлабки ғалабани тақдим этди.\nТурни якунлаб берувчи баҳс Римда бўлиб ўтди. Биринчи турни ажойиб тарзда ўтказган "Аталанта" бу сафар "Рома" меҳмони бўлди. Ўйин тезкор гол орқали шиддатли бошланди. ПСЖдан "Рома"га янги келган Хавьер Пастори учрашувнинг 2-дақиқасидаёқ "Олимпико"га тўпланган маҳаллий ишқибозларни хурсанд этишни уддасидан чиқди. Стартни яхши олган "Рома" голдан сўнг ўйин назоратини тўлиқлигича "Аталанта"га топшириб қўйди. Гасперини қураётган, тобора қувноқ жамоага айланиб бораётган "Аталанта" "Рома"ни қийин вазиятга қўйиб қўйди.\nДастлаб учрашувнинг 19-дақиқасида Тимоти Кастанье жавоб голини урди. Орадан кўп ўтмасдан "Зенит"дан яқиндагина "Аталанта"га қўшилган Ригони меҳмонларни ҳисобда олдинга олиб чиқди. Бу вазиятда Маноласнинг қўпол хатосидан сўнг Пашалич ажойиб ҳаракат қилди ва Ригонига қулай вазият тақдим этди. Танаффусга қадар эса Ригони яна бир бор тўпурарлик маҳоратини ишга солди ва "Аталанта"ни танаффусга анча қулай шароитда олиб чиқиб кетди - 1:3.\nИккинчи бўлимда эса А Серияда охирги пайтларда кўп учраётган, ютқазаётган жамоанинг ирода намойиш этганини кўрдик. Ди Франческо биринчи бўлимда марказдаги хатолардан тўғри хулоси чиқарган ҳолда майдонга таянч ярим ҳимоячи Н`Зонзини туширди. Шунингдек, ҳужумдаги ҳаракатларни тезлаштириш мақсадида Жастин Клюйверт ҳам жангга тайланди. Натижада бу ўзгаришлар ўз самарасини бермай қолмади. "Рома" иккинчи бўлимда ўртадаги мувозанатни тиклашга эришди. Дастлаб Флоренци Жеконинг узатмасидан сўнг ҳисобни қисқартирган бўлса, ўйин тугашига 8 дақиқа қолганида Манолас биринчи бўлимдаги кўпол хатосини "ювди" - 3:3.\nШуни қайд этиш керакки, "Аталанта" мазкур ўйинда жамоа етакчиси Алехандро Гомезнинг хизматларидан фойдалана олмади. Биринчи турда "Аталанта"га айнан Гомезнинг дубли ва иккита голли узатмаси ғалабани тақдим этганди. Шу тариқа голларга бой кечган мазкур қизиқарли баҳсда ҳам ғолиб номи аниқланмай қолди.\nАйни пайтда А Серия турнир жадвалида "Ювентус", "Наполи" ва СПАЛ пешқадамлик қилишмоқда. "Аталанта", "Рома", "Сассуоло" ва "Удинезе" жамоарида ҳисобида 4 очкодан мавжуд. Шунингдек, биринчи турни ўтказиб юборган "Фиорентина" ва "Женоа" ҳам ҳозирча йўқотишларсиз. Турнир жадвалининг пастки қисмидан ҳозирча умуман очко олмаган "Кьево", "Лацио", "Сампдория" ва "Милан" жамоалари ўрин олишган.\nТўпурарлар пойгасида "Аталанта"нинг икки аъзоси Алехандро Гомез ва Ригони пешқадамлар қаторидан ўрин олишган. Ҳар иккала футболчи ҳисобида 2тадан гол мавжуд. Шунингдек, "Фиорентина" футболчиси Марко Бенасси, "Наполи" ярим ҳимоячиси Пётр Зейлински, "Сассуоло" вакили Доменико Берарди ва "Удинезе" футболчиси Родриго де Паул ҳисобида ҳам 2тадан гол бор.\nАссистентлар рўйхатида Гомез ("Аталанта"), Аллан ("Наполи"), Кришито ("Женоа") ва Кальехон ("Наполи") пешқадамлик қилишмоқда - 2.\nА Серия, 2-тур ўйинлари жадвали\nИталия чемпионатининг 2-турида ҳеч бир меҳмон жамоа ғалаба нашидасини суролмади. Ўтказилган 10 учрашувнинг 4тасида дуранг қайд этилди. Қолган олтита баҳсда мезбонлар ғалаба қозонишди.\nА Сериянинг 2-турида жами 33 гол киритилди. Шуларнинг 22тасини мезбонлар, 11тасини меҳмон жамоалар киритишди.\nКейинги тур 31 август куни бошланади. Илк учрашувдаёқ яна марказий тўқнашув — "Милан" - "Рома"!\nФутзал бўйича Ўзбекистон МТЖ йиғинни давом эттирмоқда ГАЛЕРЕЯ 0\nFaceapp challenge: Ўзбекистон терма жамоаси отахонлари 46


Электр сим ёғоч тармоқлари 60 фоизи эскирган - “Ўзбекэнерго” раис ўринбосари - 04.10.2018, Sputnik Ўзбекистон\n"Қаерда иккита столба йиқилаётган бўлса, бориб жойига ўрнатдик. Лекин мукаммал даражада бир иш қилганимиз йўқ", - деди “Ўзбекэнерго” вакили. 04.10.2018, Sputnik Ўзбекистон\n"Қаерда иккита столба йиқилаётган бўлса, бориб жойига ўрнатдик. Лекин мукаммал даражада бир иш қилганимиз йўқ", - деди “Ўзбекэнерго” вакили.\nТОШКЕНТ, 4 окт - Sputnik. Халқаро пресс-клуб сессиясида “Ўзбекэнерго” АЖ раисининг ўринбосари Рўзиқул Раимов паст кучланишли ҳаво тармоқларининг 60 фоизи эскирганлигини маълум қилди. Бу ҳақда Sputnik Ўзбекистон мухбири хабар қилди.\n“Паст кучланишли ҳаво тармоқлари, булар хонадонимизга келган эскича қилиб айтганда - сим ёғоч, столба ёки сим чўп деймизми, мана шу тармоқлар бугун 200-230 минг кмдан кўп булар. Мана шулар 60 фоизи эскирган. Ёғочлар ўзининг қуруқлик, намлик даражаси бўлади. Булар ҳаммаси муддатини ўтаб бўлган,” – деди Раимов.\nКўп йиллар давомида узилган жойни, худди ёнғин ўчириш командасига ўхшаб, қаерда сим узилса, ўша ерга бориб қайта қилдик. Қаерда иккита столба йиқилаётган бўлса, бориб жойига ўрнатдик. Лекин мукаммал даражада бир иш қилганимиз йўқ, дея таъкидлади “Ўзбекэнерго” вакили.\nРаимовнинг сўзларига кўра, президент ўзи шу соҳани модернизация қилиш бўйича тегишли қарорни имзолади.\n“Ташаббускори, ижодкори ўзлари, маблағини ҳам ўзлари топиб бердилар. Мана шу ишни бошлаб қишлоқларимизга кириб борганимиздан кейин, яна иккита “Обод маҳалла, обод қишлоқ” дастурига қўл қўйилди”, - деб қўшимча қилди “Ўзбекэнерго” раҳбари ўринбосари.


УЧҚУН ҚОБИЛОВ: «КУБОК ЎЙИНИ «ДИНАМО» УЧУН СУПЕРЛИГА КЛУБЛАРИ БИЛАН КУЧИНИ СИНАШ ИМКОНИЯТИ»\nЎзбекистон Кубоги 1/16 финал доирасидаги «Хотира-79» - «Динамо» (0:1) учрашувидан кейин «Динамо» жамоаси катта мураббийи Учқун Қобилов ўйин борасидаги фикрларини билдирди.\n«Дастлабки турдаги Ҳаққулободдаги “Норин” билан баҳсдан кейин тақвимга кўра, “Динамо” жамоаси 2-турда дам олгани боис жамоамиз маълум муддат ўйин амалиётисиз қолгани бугунги баҳсда таъсирини ўтказмай қолмади. “Динамо” Про-Лигада бўлгани каби кубок баҳсларида ҳам фақат ғалабани кўзлаб майдонга тушади. Кубок ўйинлари “Динамо” учун яхши имконият - Суперлига клубларига қарши майдонга тушиб, ўз кучимизга бўлган ишончни кўрсатишимиз, синашимиз мумкин. Бу катта тажриба бўлади. Ўтган 2017 йилги мавсумда “Динамо” яримфиналга қадар етиб келганди. Бу сафар ҳам Ўзбекистон Кубогида яхши натижа қайд этишни мақсад қилганмиз.\nЎйин давомида мезбон жамоа саналмиш “Хотира-79” клуби бизга жиддий қаршилик кўрсатди. Икки жамоа учун ҳам оғир кечган баҳсда Ўзбекистон Кубоги нимчорак финал босқичига йўлланма олганимиздан хурсандмиз. Йигитларимизга ўйин охиригача кураш олиб борганликлари учун миннатдорчилик билдираман.\nБугунги баҳсда жамоамиз сардори Илҳом Юнусовнинг иккинчи бўлим бошида жароҳат олгани сабабли ўйинимиздаги режаларимиз ўзгарди. Шу боис ўйин қўшимча дақиқаларгача давом этди ва энг асосийси ғалабага эришдик. Самарқандга қайтгач, Илҳом Юнусов тиббий кўрикдан ўтади ва унинг жароҳати қай даражада эканлиги маълум бўлади» – деди Учқун Қобилов.\nЎқилди (марта): 1300. Киритилган сана: 2018-04-16 00:00:00.


Харобага айланган Сардоба\n20:32 / 25.04.2019\nСирдарё вилояти Сардоба туманида жойлашган «Ёғочли сардоба» тарихий обидаси ачинарли ҳолатга келиб қолган. Бу ҳақида Mahalla нашрида мақола эълон қилинди.\nМуаллифнинг ёзишича, айни аҳволдан бу жой қачонлардир Буюк Ипак йўли карвонларининг севимли масканларидан бири сифатида қайноқ ва гавжум шаҳар бўлганига ишониш қийин.\nОбиданинг атрофи темир панжара билан тўсилган, дарвозаси эса бир парча мато билан боғлаб қўйилган. Теварак-атрофи чиқиндилар билан тўла, ёнидаги иккита бинонинг қурилиши ҳам якунига етмаган. «Ёғочли сардоба» жойлашган ҳудудда сайёҳлар учун деярли шароит йўқ.\n«Ёғочли сардоба» «Тошкент — Самарқанд — Бухоро» шаҳарларини боғловчи автомагистраль йўл ёқасида жойлашган. Ушбу ўзига хос ёдгорлик бу автомагистраль йўлдан ўтувчилар учун ҳам қизиқарли бўлиши табиий. Шу сабабли ёдгорлик туристик маршрутга киритилса, сайёҳлар Мирзачўлнинг Буюк Ипак йўлида тутган ўрни тўғрисида кўплаб маълумотларга эга бўлишларига ёрдам беради» ,– дея баён этади муаллиф.\nМаълумот учун, Сардоба ҳақидаги илк маълумот Ҳофиз Таниш ал-Бухорийнинг «Абдулланома» асарида келтирилган. Бухоро хони Абдуллахон II Тошкентга юриши чоғида шу ҳудудда ҳордиқ чиқариш учун тўхтаб, сувсизликдан қийналган аскарлари учун сардоба ва карвонсарой қуришни буюради.\nИншоотнинг ғиштлари квадрат шаклда бўлиб, гумбазнинг ички диаметри 15, баландлиги 12 метр. Сардобанинг ички қисмида ердан 2 метр баландликда ёпиқ, уясимон туйнуклар жойлашган. Деворининг қалинлиги пастки қисмида 1,5 метрни ташкил этса, юқорига кўтарилган сари юпқалашиб боради ва энг юқори қисмида унинг қалинлиги бир ғишт кўринишига келади. Унга фақатгина шимол тарафдан кирилган. Қолган уч тарафида арк кўринишидаги туйнуклар бўлган. Кириш арксимон бўлиб, ундан ғиштли зинапоялар орқали сардоба ичкарисига ўтилган.


2021 йилнинг 23 январ куни Россия бўйлаб 120 дан ортиқ шаҳарларда Россия президенти Владимир Путиннинг ҳокимиятига бевосита таҳдид кўрилган 3700 дан ортиқ намойишчи ҳибсга олинган. [НИКОЛАЙ КОРЖОВ / AFPTV / AFP]\nРоссиянинг 100 дан ортиқ шаҳарларида оммавий норозилик намойишлари давом этмоқда – якшанба (31 январ) куни ҳам ўн минглаб одамлар президент Владимир Путиннинг асосий мухолифини озод этишни талаб қилиб, кўчаларга чиқишган.\nКуч идоралари Москва марказини ёпиб қўйишди – норозилик намойишлари қамоқдаги Кремль танқидчиси Алексей Навалнийни бир неча йилга озодликдан маҳрум этиши мумкин бўлган можароли суд мажлиси олдидан ўтказилган.\nВладивостокдан Псковгача бўлган норозилик намойишлари чоғида полиция 5100 дан ортиқ одамни ҳибсга олган. Улар орасида 82 нафар журналист ҳам бор.\n«ОВД Инфо» мониторинг гуруҳи маълумотларига кўра, яқин тарихдаги намойишлар билан боғлиқ ҳибслар сони янги рекордни қайд этган – 23 январ кунги намойишларда 4000 дан ортиқ одам ҳибсга олинган эди.\n31 январ куни Санкт-Петербургда ҳибсдаги мухолифат лидери Алексей Навалнийни қўллаб-қувватлаш учун ўтказилган намойиш чоғида полиция томонидан ҳибсга олинган эркак. [Ольга Мальцева/AFP]\n31 январ куни Санкт-Петербургда ҳибсдаги Россия мухолифати етакчиси Алексей Навалнийни қўллаб-қувватлаш учун ўтказилган митинг чоғида куч ишлатар органлар ходимлари намойишчилар йўлини тўсмоқда. [Ольга Мальцева/AFP]\nЎтган йил август ойида Сибирда асабни фалажловчи «Новичок» моддаси билан заҳарланиб ҳалок бўлаёзган ва Германияда даволанган Навалний Россияга қайтган куни – 17 январда Москва аэропортида ҳибсга олинган эди. У заҳарлаш амалиётида Кремлни айбламоқда.\nКоррупцияга қарши кураш фаоли ҳозирда Москвадаги тергов изоляторида ҳибсда сақланмоқда.\nҚамоқхона маъмуриятининг Навалнийга белгиланган шартли қамоқ муддатини қамоқ жазосига алмаштиришга оид сўрови қондирилган. Бу ҳақда Бош прокуратура душанба куни баёнот берган.\nКремл танқидчиларига кўра, Навалний жамоасининг овозини ўчириш, унинг Коррупцияга қарши кураш жамғармасини тугатиш ва оиласига босим ўтказиш учун келишилган ҳаракатлар олиб борилмоқда.\nНамойиш олдидан Навалнийнинг укаси Олег ва асосий иттифоқчилари, жумладан фаоллардан бири Любовь Соболь карантин қоидаларини бузгани ва одамларни намойишларга қўшилишга чақиргани учун 23 мартга қадар уй қамоғига олинган.\nНавалнийнинг рафиқаси Юлия Навалная якшанба куни Инстаграмда ўз оиласининг расмини жойлаштириб, тарафдорларини жим турмасликка чақирди.\n«Бугун сукут сақласак, эртага исталган биримизни олиб кетиш учун келишади», деди у.\nНавалная ижтимоий тармоқларда якшанба кунги митингга келганини эълон қилганидан кўп ўтмай полиция томонидан ҳибсга олинган, деб хабар беради Навалнийнинг жамоаси.\n«Путин – ўғри!»\nЯкшанба куни Москва марказидаги кўчаларда юзлаб полициячилар саф тортган, марказий метро станциялари ёпилиб, пиёдалар ҳаракати чекланди.\nФедерал хавфсизлик хизмати бош қароргоҳи олдида тўпланишни режалаган намойишчилар шаҳарнинг турли қисмларига тарқаб кетишган, чунки ташкилотчилар сўнгги дақиқаларда учрашув жойини ўзгартирганлар.\nНамойишчилар қаттиқ совуқ ва қорга қарамай, «Озодлик!» ва «Путин – ўғри!» деган ҳайқириқлар билан Россия пойтахтининг кўчаларидан юриб ўтган.\nАйримларнинг қўлида тилларанг ҳожатхона чўткаси бор эди – Навалнийнинг жамоаси чиқарган видеода Путинга совға қилинган Қора денгиздаги 1,35 млрд долларлик қаср ҳожатхоналарида 840 долларлик чўткалар борлиги айтилган.\nНавалний казино, театр, ерости хоккей майдони, аквадискотека ва чилимхонаси бор қаср «энг катта пора эвазига» бунёд этилганини таъкидлаган эди.\nПутиннинг иттифоқчиси ва дзюдо машғулотлари бўйича собиқ шериги Аркадий Ротенберг шанба куни Россия ОАВга интервью берар экан, ушбу мулкнинг эгаси эканлигини айтиб, шундай деди: «Кредиторлар кўп эди. Мен бу объектнинг бенефициарига айландим».\nНорозиликларни Навалнийнинг ҳибсга олиниши авж олдирган бўлса-да, жамоатчиликнинг «порахўрлик» қасридан ғазабга келгани – россияликларнинг иш ҳақи ва пенсияларнинг пасайишидан, санкциялар ва бошқа молиявий муаммолардан норозилиги кучайиб бораётганини кўрсатади.\nНамойишлар Навалний тарафдорларидан ташқари, коммунистлардан тортиб ўнг қанот миллатчиларигача бўлган мухолифат гуруҳларини ҳам жалб қилган.\nҚрим Россия томонидан аннексия қилинишидан аввал сўнгги барқарор ўсиш қайд этилган 2013 йилдан бери россияликларнинг маоши инфляция ҳисобига 10 фоизга камайган, деб ёзган эди Moscow Times нашри ўтган жума куни.\nИқтисодий норозилик Путиннинг рейтингига путур етказмоқда – сиёсий таҳлилчиларнинг таъкидлашича, норозиликларнинг чекка вилоятларга ҳам тарқалгани тасодиф эмас, чунки бу ҳудудларда иқтисодий қийинчиликлар кескинроқ ҳис қилинади.\nТўқмоқлар ва электрошокерлар\nНамойишчилар ва кузатувчилар полициянинг қаттиққўллигига эътибор қаратган – улар тинч намойишчиларга қарши тўқмоқ ва электрошокерлар қўллаган, айримлар қаттиқ дўппосланган.\nКремлнинг инсон ҳуқуқлари бўйича кенгаши раиси Валерий Фадеев митингларни қоралаб, уларни «провокация» деб атади.\nКуч тузилмалари эса намойишчиларга қарши салкам «жанговар операция» ўтказди ва шаҳарни фалаж ҳолатга келтирди, дейди Санкт-петербурглик омбудсман.\nПолиция асосий йўл бўлган Невский шоҳкўчасини ёпиб қўйгани ва метро бекатларини беркитганига қарамай, Санкт-Петербургда бир неча минг намойишчи кўчаларга чиққан. Митинг давомида 962 киши ҳибсга олинди, деб хабар беради «ОВД Инфо».\n«Таёқлар ва электрошокерлар мавжуд муаммоларни ҳал қилмайди. Зўравонлик фақат муросасизлик келтириб чиқаради ва шафқатсизликни авж олдиради», деди омбудсман Александр Шишлов. «Бу катта фалокатга олиб борувчи йўл. Тўхташ вақти келди.»\n«Тўғри, биз ўзимизга бу намойишлардан фойда борми, деган саволни беряпмиз», дейди норозилик намойишида қатнашган 21 ёшли талаба Надя. «Навалнийни озод қилиш учун бундан кўпроқ нарса талаб этилади, Россиянинг озод бўлиши учун эса ундан ҳам кўпроқ.»\nРоссияда ҳар йил майданлар тез-тез содир бўлмоқда.\nМен бу намойишларда қатнашдим. ОМОНчилар опричниклар каби қутуришди.\nҲа-я, 150 миллиондан одамдан 3700 та тентак кўчага чиқибди. Шу ҳам намойиш бўлдими? Одамни кулдирманглар... Ва бу «норозилик»да болалар ҳам иштирок этибди. Бунақа ишлар учун ... Гитлер ҳақида нимани ҳам билардинг? Бувангдан сўра. Россия аҳолисининг 78 фоизи овоз берган одам ҳақида бунақанги гапларни гапиришга қандай тил айланаркин?\nДаҳшат. Ҳатто Гитлер ҳам ўз халқига бундай муносабатда бўлмаган. Россияда ҳукумат аллақачон легитим эмас.


Англия суди Қозоғистонда навбатчилик асосида ишлайди – UFQ\nTOPICS:англия судиинвестиция жалб қилиш учун муҳитНазарбаевСуд ислоҳатлариҚозоғистон\n16.02.2018 | 68\nБритания умумий хуқуқлар бўйича адолатли хукм чиқариши билан дунёга танилган бўлиб, эндиликда россиялик ишбилармонларга иқтисодий низоларни ҳал этиш учун Лондонга бориши шарт эмас. Сингапур, Гонконг, Дубай, Абу-Даби ва Қатардан кейин илк бор МДҲ давлатлари ҳудудида Англия ва Уэлснинг 85 ёшли собиқ бош ҳаками Лорд Ҳарри Вульф бошчилигидаги иқтисодий суд Остонада иш бошлади. Суд таркибида яна саккизта нуфузли инглиз судяси бўлади. Вақт ўтиши билан уларни маҳаллий юристларга алмаштириш режалаштирилган.\nИшни кўриб чиқиш “Астана” халқаро молиявий марказида (АХММ), инглиз тилида ва британия хуқуқлари асосида олиб борилади. Судялар Қозоғистонга йилига беш марта келиб, навбатчилик услубида ишлайдилар. Улар аллақачон Қозоғистон Президенти Нурсултон Назарбоевга қасамёд қилиб бўлдилар.\n“Қозоғистон Хитой ва Россия билан чегарадош, Хитой эса бу мамлакат ҳудудидан ўтадиган “Янги Ипак йўли” ни қурмоқда. Шу сабабларга кўра, суд юқори натижаларга эришиши мумкин”, дейди лорд Вульф. Унинг фикрига кўра, муваффақиятнинг калити, шунингдек “судялар калибри” бўлиб, мамлакат Конституциясига, уларнинг мустақиллигини кафолатлайдиган ўзгартиришлар киритилиши керак деб ҳисоблайди.\nИнглиз судялари фақатгина тижорий ишлар бўйича келиб тушган даъволарни кўриб чиқмай, балки, дастлаб маҳаллий судялар ва адвокатларни қайта тайёрлашга эътиборни қаратишни режалаштирмоқдалар.\nҲозирги кунда Қозоғистонда роман-герман ҳуқуқий тизими амал қилади. Қозоғистон олий суд раиси Қайрат Мами сўзларига кўра, Англия-Саксон ва Континентал ҳуқуқий тизимлар бутун дунёда бирлаштирилмоқда. У 10-15 йил ичида, Қозоғистонда Сингапур ёки Лондонда иш тажрибасини орттириган ва жараёнларни мустақил равишда олиб борадиган ўз юристлари бўлишига умид қилади.\nБритания адолатини бошқа ҳудудларга “олиб ўтиш” мақсадларидан бири шубҳасиз инвесторларни жалб қилишдир. Агар инвесторлар Қозоғистонда хавфсиз муҳит борлигини ҳамда қонун ва мустақилликни бош асосга қўядиган суд бор эканлигини тушунсалар, мамлакат халқаро инвестициялар учун магнит бўлиши мумкин, дея ҳисоблайди таҳлилчилар.\nБироқ, мухолифат журналисти Жанар Аҳметованинг фикрича, Британия қонунчилигини қўллаш билан бутун мамлакатдаги адолат муаммосини ҳал қилишига ёрдам бермайди. “Халқаро инвесторлар учун лорд Вульф тижорат суди ишлагани билан, аммо Қозоғистоннинг қолган қисмида Нурсултон Назарбоевнинг суди ишлайдиган бўлса- давлатда етуклик йўқ”, – дейди у “Укринформ”га берган интервюсида.\nҚозоғистон олий суд раиси Жакип Асанов ҳам бу муаммолар ҳақида гапирди. Унинг сўзларига кўра, мамлакатда, масалан, судяларнинг ўз раҳбарларига боғлиқлиги сақланиб қолмоқда. “Суд раисларининг қудрати, судяларни текшириш, уларнинг ажримларини бекор қилишга етади. Бундан ташқари, керакли иш, керакли судяга бориб тушади. Ёки мураккаб ишлар, кераксиз судяларга топширилади ва ундан кейин шикоятлар билдирилади. Бу ҳам бир ричаг “, – дейди Асанов.\n“Халқаро инсон ҳуқуқлари ташкилотлари фикрига кўра, Қозоғистонда судяларнинг мустақиллиги билан боғлиқ жиддий муаммолар мавжуд”, – дейди “Независимая газета”га берган интервюсида Россия стратегик тадқиқотлар институти, яқин хориж муаммолари тадқиқотлари марказининг Марказий Осиё сектори эксперти Иван Ипполитов. – Республика раҳбариятининг ғоясига кўра, бу АХММ фаолиятига тааллуқли бўлмаслиги керак. Бу ерда Англия қонунчилигини жорий қилиш халқаро бизнес учун жозибадорлигини ошириш воситаларидан бири бўлиб, у кўпинча савдо операциялари учун қулайлиги туфайли ушбу ҳуқуқий тизимга йўналтирилган. Бутун Евроосиё иқтисодий иттифоқи миқёсида сезиладиган, АХММни Марказий Осиёдаги молиявий “хаб”га айлантириш режалаштирилмоқда.\n“Қозоғистоннинг ёндашуви Россия учун тўлиқ мос келмайди”, дейди, Замонавий Арбитраж Институтидаги Ҳакамлик Марказининг ижрочи бошқарувчиси Андрей Горленко.\nЭкспертнинг фикрига кўра, россиядаги реалликлар учун етарли даражада жавоб чораси, ҳакамлик судларига топширилиши мумкин бўлган тортишувлар сонининг кўпайиши бўлиб, у ерда томонлар хорижий қонунчилик бўйича ихтисослашган халқаро ҳуқуқшунос ва ҳатто ўз соҳасидаги арбитр сифатида тайинлашлари мумкин.\n“Сўнгги йилларда Россияда тескари тенденция кузатилмоқда: маҳаллий бизнес Россия қонунлари доирасида тобора кўпроқ операцияларни амалга оширмоқда ва мамлакат судларида судлашмоқда “, – дейди Ипполитов. – Бу жараёнда Ғарб билан мамлакатимиз ўртасидаги муносабатларнинг мураккаблиги ва рус бизнесининг “деофшоризацияси” тенденциясининг кам бўлмаган аҳамиятини касб этмоқда. Яқин ўтмишда Москвада шунга ўхшаш ХММ ташкил этиш режалаштирилганди, лекин унинг амалга ошириш эҳтимоли сиёсий сабабларга кўра жуда кичик бўлиб кўринди. Шундай бўлса-да, катта бизнес ва сиёсатни ўзаро ажратиб бўлмайди “\n“Англия ҳуқуқий тизими узоқ вақтдан бери энг адолатли обрўга эга бўлиб келмоқда, шунинг учун Россия компаниялари қарийб 45% инглиз қонунчилигига оид шартномалар тузади. Бироқ, Россия бу масалада Қозоғистон тажрибасига риоя қилиш керак ва инглиз тизимида махсус тижорат судлари тузиши керак, деб ўйламайман, чунки бизнинг ҳуқуқимиз инглиз қонунчилигининг 90 фоизли инструментларидан фойдаланишга имкон беради”, – дейди “Деловая Россия” нодавлат ташкилоти ҳамраиси Андрей Назаров.\nУнинг фикрига кўра, бизнинг тизимимиз жуда аниқ афзалликларга эга. “Суд жараёни жуда узоқ ва қиммат эмас, ҳамда қонуннинг муайян соҳаларида қўллаш амалиётини олдиндан билиш мумкин. Бошқа тарафдан, инвестор ишонч ҳосил қилиши муҳим бўлиб, унга бўлган муносабат адолатли ва холис бўлиши учун, юзага келадиган низолар эса ҳалол ва ўз вақтида ҳал этилади “, – дейди Назаров.\nАввалроқ у, “НГ”га Англиянинг ҳуқуқий хизмат кўрсатиш соҳаси бизнесга айланганини ва ҳозирда 23 миллиард фунт стерлингга баҳоланганлигини айтган эди. Фақатгина 2012 йилда 100 та энг йирик Лондон ҳуқуқшунослик фирмаларининг россиялик компаниялари иштирокидаги жараёнлардан олинган даромади деярли 5,5 миллиард фунт стерлингга тенг бўлди.\nБизнес Омбудсмани Борис Титовнинг фикрича, Россияда судларнинг профессионаллиги ва объективлигига ишонч йўқ. Унинг сўзларига кўра, бутун дунё тизимининг моҳияти – бу, судялик лавозими ҳуқуқий карьерадаги энг юқори поғонадир. “Бизда эса судяларнинг 80 фоиздан ортиғи амалдаги ҳуқуқий тажрибага эга эмас, чунки улар кўпинча судда судялар котиблари сифатида ўз фаолиятини бошлаганлар”, – дейди Титов.\nАндрей Назаров, Россияда суд тизимини ислоҳ қилиш энг талаб этилганлардан бири эканини таъкидлайди. “Бугунги судяларга керагидан ортиқ иш юкланган: ҳакамлик судлари кунига 7 та иш кўради, кунига 12 та иш халқаро судя кўриб чиқади. Ўртача бир ҳакам учун ҳафтада 50 та иш, баъзан эса бир неча томли битта иш учун 45 дақиқа кетади”, – дейди Назаров.\nОригинал манба: https://riss.ru/smi/47726/\nрус тилидан таржима ufq.uz оид.


Юлдузли тунлар-57 – mulkdor.com\nFebruary 26 2019, 06:02 АдабиётКитобларКутубхона\nСамарқанд қўрғонининг Оҳанин дарвозаси яқинидаги улкан мармар масжиднинг текис тош тўшалган саҳнига йигирма минг намозхон тўпланган. Бугунги жума намозида хутба қандай ўқилишини кўпчилик самарқандликлар ўз қулоқлари билан эшитгилари келади. Чунки: «Бобур подшоҳ шиалар томонига ўтганмиш, чорёрлардан юз ўгириб, ўн икки имомни тан олганмиш!» деган миш-мишлар кўпайган, Бобурни қувониб қарши олган сунний мазҳабидаги одамлар, бу овозага ишонгилари келмас, бироқ унинг мухолифлари аҳолининг асабига тегадиган миш-мишларни тобора кўп тарқатишар эди. Бугун жоме масжидида ўқиладиган хутба бу овозаларнинг қанчалик рост, қанчалик ёлғонлигини аниқлаб бериши керак эди — қоидага биноан, хутбага ёки чорёрларнинг номи, ёки ўн икки имомнинг номи, албатта, қўшиб ўқилар эди. Буни биладиган одамлар жоме масжидининг ич-ташини тўлдириб юборган эдилар. Хутба ўқилишига бир соат қолганда масжид саҳнида бўш жой қолмади. Шундан кейин эшик ва дарвозалар олдида турган қуролли соқчилар ичкарига ҳеч кимни киргизмай қўйдилар.\nБир вақт масжиднинг орқа эшигидан садрлар судури Хўжа Халифа, Бобур, Қосимбек ва уч-тўртта қизилбош беклар кириб келишди. Бобур масжиднинг ич-ташига одам бениҳоя кўп тўпланганини кўриб, юраги изтироб билан «шиғ» этди. Бу одамлар унинг ҳозир қилмоқчи бўлган қалтис иши муваққат бир чора эканини тушунишармикан?\nМана шу вазиятда энг тўғри йўл — шоҳ қўшинини «отанг яхши, онанг яхши», деб силаб-сийпаб, ватанига жўнатиб юбориш эди. Аввалдан келишилган шартларга биноан, Бобур Шоҳ Исмоилни олий ҳоким деб эълон қилиши, хутбага унинг ва ўн икки имомнинг номини қўшиб ўқитиши, кейин шоҳнинг номидан пул зарб қилиши керак эди. Шу шартлар бажарилса, Шоҳ Исмоилнинг беклари ўз қўшинларини Мовароуннаҳрдан олиб чиқиб кетишга кўнар эдилар. Юқоридаги шартларни хўжа-кўрсинга бўлса ҳам бажариб, бегона қўшиндан тезроқ халос бўлиш тўғрироқ эканини Қосимбек ҳам, бошқа сирдош аъёнлар ҳам тушунган эди. Хўжа Халифа\nҳам бугунги хутбани Бобур истаган тарзда ўқишга рози бўлган эди. Режага биноан, Хўжа Халифа самарқандлик сунний намозхонларнинг ғазабига қолмаслик учун чорёрларни умумий бир тарзда номларини тилга олмай айтиб ўтиши, ўн икки имомни эса қизилбош бекларни қониқтирадиган оҳангда номма-ном тилга олиши керак эди.\nУзун мош-гуруч соқоли киндигига тушадиган Хўжа Халифа барча қавмларнинг олдида туриб, жума намозини ўқиди-ю, кейин қўлига ҳассасини олиб, масжид тўридаги мармар зинапояли минбарга кўтарила бошлади.\nЙигирма минг намозхон ҳаммаси жим. Масжид саҳнини тўлдирган одамларнинг ҳаммаси гўё ўзларининг сунний мазҳабларини намойиш қилмоқчи бўлгандек бошларига тўрт ўрамлик саллалар ўраган эдилар. Сунний саллаларнинг саноқсиз кўплигидан ғаши келган элчи Хўжа Халифанинг бошидаги дасторга қаради. Ўрамлари тўрттадан кўп, аммо ўн иккита ҳам эмас. Санаб бўлмайди. Муҳаммаджон эшик оғаси Бобур ва Қосимбекнинг бошларидаги саллаларга қаради. Буларнинг ўрамлари ҳам тўрттадан кўп, аммо ўн иккитадан оз. Бу саллалар шундай ўралганки, ўрамини санаш мумкин эмас. Муҳаммаджон эшик оғаси бунда қандайдир маъно борлигини сезиб, сергакланди. Наҳотки Бобур Қундузда берган ваъдасини бажаришдан бош тортмоқчи бўлса?\nМуҳаммаджон эшик оғаси Хўжа Халифанинг ҳаракатларини сергак туриб кузата бошлади. Масжид саҳнидаги одамлар ҳам нафасларини ичларига ютиб, хутбанинг бошланишини кутмоқда эдилар. Умумий жимликда Хўжа Халифанинг йўғон товуши алланечук титраб, изтиробга тўлиб эшитилди:\n— Бисмилла-аҳу раҳмо-онур раҳим!\nМинбарда турган Хўжа Халифа йигирма минг сунний намозхоннинг ўзига сергакланиб тикилаётганини кўрди-ю, тиззаси ҳам қалтирай бошлади. Мана, у оллоҳ шаънига, пайғамбар шаънига битилган сурани ўқиб тугатяпти. Энди чорёрлар тилга олиниши керак. Наҳотки, Хўжа Халифа — ёшликдан сунний мазҳабида чорёрларга зўр эътиқод билан тарбияланган одам энди шунча намозхоннинг умидини пучга чиқарса? Унинг қаршисида йигирма минг салла турибди. Бу саллалардан ҳар бирининг қатларида чорёрларнинг руҳи яшашига Хўжа Халифа болаликдан ишонади. Ҳозир намозхонларнинг бошлари сабрсизлик билан қимирлаганда Хўжа Халифага салла ўрамларидаги арвоҳлар қимирлагандай туюлди. Агар у чорёрларга ҳурматсизлик қилса, арвоҳ уриб кетадигандай бўлди.\nЙўқ, Хўжа Халифа чорёрларнинг арвоҳидан қўрқади. Шунинг учун:\n— Чорёри босафолар Ҳазрати Абубакир! Ҳазрати Умар! — деб ҳозир айтиши керак бўлмаган номларини бирдан хутбага қўша бошлади.\nБобурнинг орқасида турган минглаб намозхонларнинг қувонч билан енгил нафас олгани эшитилди. Муҳаммаджон эшик оғасининг эса ранги ўчиб кетди. Унинг нариги ёғида турган Шоҳруҳбек Афшар қиличининг сопини чангаллаб, минбарга томон интилди.\nШиалар Абубакир, Умар ва Усмонни бугунги тирик душманларидек ёмон кўришар, масжидда уларни улуғлаган ҳар бир суннийни чопиб ташлагилари келар эди. Ҳиротнинг жоме масжидида чорёрларни улуғлаган Зайниддин деган хотибни қизилбошлар намозхонларнинг кўзлари олдида қилич билан чопиб парчалаб ташлаганини Бобур эшитган эди. Ҳозир у Шоҳруҳбекни билагидан олиб, илтимоскорона товуш билан:\n— Бек жаноблари, сабр қилинг, сабр! — деди. Бу орада Хўжа Халифа чорёрларнинг номини айтиб бўлди-ю, қизилбошлар севадиган имомларни хутбага қўша бошлади.\n— Ҳазрати Имом Ҳасан! Ҳазрати Имом Ҳусайн! Ҳазрати Зайналиддин Али!\nШоҳруҳбек Афшар бу номларни эшитиб қўлини қиличининг сопидан олди-да, қаторга қайтиб кирди. Аммо орқадаги намозхонлар орасида шундай бир асабий шовур-шувур бошландики, Хўжа Халифа қолган имомларнинг номини бақириб айтишга мажбур бўлди.\n— Э, бас, бас! — деб қичқирди. Бироқ намозхонлар орасига тартиб ўрнатиш учун қўйилган девқомат навкарлардан бири «бас!» деб қичқирган одамнинг оғзини улкан кафти билан бекитиб, бўйнидан судраб олиб чиқиб кетди.\nХотиб ўн икки имомни номма-ном санаб бўлиб, уларнинг муқаддас ишини бугун давом эттираётган соҳиби замон Шоҳ Исмоил Сафавийни мақтаб сўзлай бошлаганда, масжид саҳни яна ҳам асабийроқ жунбушга келди. Фақат Хўжа Халифа Бобурни Мовароуннаҳрнинг подшоси, деб эълон қилганда шовқин хиёл босилди.\nХутбадан сўнг уй-уйига тарқалган намозхонларнинг баъзилари: «Бобур мирзо Мовароуннаҳрнинг подшоси бўлди, тахтини келгиндига бермади», деб тасалли топмоқчи бўлса, бошқалар:\n— Пок мазҳабимизга рофизийлик аралашди, — деб шивирлади. — Ҳаром бўлдик! Чорёрларнинг қарғишига қолдик! Яна қимматчилик бўлгай! Яна очарчилик бошлангай!\nБобур қизилбошларнинг шартларини адо этиб, уларни тезроқ жўнатиб қўйиш учун Шоҳ Исмоил инъом қилган ўша машҳур дасторни тахтга чиққанда бошига кийиб кўриниш берди. Сўнг Шоҳ Исмоилнинг тамғаси билан бир неча минг танга пул зарб қилдириб, бу пулларни қизилбошларнинг ўзларига тарқатди.\nШу муносабат билан шаҳару қишлоқларда ҳар хил миш-мишлар аввалгидан ҳам кўпайиб кетди. Гўё афсонавий китобларда битилган Яъжуж-Маъжужлар мана шу қизилбошлар эмиш. Бобур қизилбошларнинг салласини Кўктошга кийиб чиққанда муқаддас тошнинг бир чети ёрилиб кетган эмиш. Энди Шоҳ Исмоил Самарқандга келиб мана шу Кўктошга чиқармиш. Ўшанда қиёмат-қойим бошланармиш.\nШайбонийзодалар Самарқандда қолдириб кетган мулла ва дарвиш кийимидаги хуфиялар маҳалла-куйларда, бозорларда ваҳимали овозалар тарқатиб, шиа-сунний низоларини мумкин қадар алангалантиришга тиришар эдилар. Бозорда нарх-наво ошиб кетаётганини ҳам шиаларнинг касофатидан кўраётган оми кишилар қизилбошларга нафрат билан қарар эдилар.\nБитимдаги шартлар бажарилгандан кейин қизилбошлар юртларига қайтиб кетишга ҳозирлана бошладилар. Уларнинг беш-олтитаси Самарқанднинг Чорсусидаги атлас дўконига совға сотиб олиш учун келди.\nБозор куни. Чорсуда одам жуда кўп. Қизилбош навкарлар етти хил ранг билан товланаётган Самарқанд атласига харидор бўлиб қолишди. Мулла ёқа кўйлак кийган семиз баззозга қараб, тўрт кийимлик атлас кесишни буюришди.\nБаззоз ёғоч газни қўлига олди-ю, қизилбош нав-карларга истеҳзоли кўз ташлаб:\n— Аввал пулингни кўрсат, — деди. — Ақчанг қандоқа? Танганг?\nКатта чўгирма кийган бир йигит чарм ҳамёнидан уч-тўртта кумуш танга олиб, баззозга берди.\nБаззоз тангаларнинг олд томонига Шоҳ Исмоилнинг тамғаси орқа томонига шиа имомларининг номи зарб берилганини кўрди-ю, қўрқиб кетди. У сунний муллаларнинг: «Шиа пули ҳаром, уни олган одам чорёрларнинг қарғишига учрайди», деган гапларини эшитган эди. Шунинг учун қўлига тангани эмас, заҳарли чаёнларни олгандай жирканиб ва шошиб тангаларни эгасига қайтарди.\nБелига қилич ва ханжар таққан девқомат қизилбош навкар аввал кафтидаги янги кумуш тангаларга, сўнг баззозга таажжуб билан тикилди.\n— Не ўлди?! Бу оқчада не иллат ва-ар?\n— Бизда бу тангалар ўтмайди. Ҳеч ким олмайди.\n— Нечун олмассан? Нечун? — куйиб-пишиб сўради қизилбош навкар.\n— Нечун ўтмас?!\nБу саволга четроқда турган безоринамо бир йигит жавоб берди:\n— Келгиндиларнинг пули ҳаром!\n— Ҳаром?! — деб қизилбош навкар ҳалиги йигитга қараб интилди. Аммо у йигит ўзини бозор тўла халойиқнинг орасига урди. Шунда дўконлар орасидан кимдир қизилбош навкарга тош отди:\n— Рофизийлар, кет юртингга! — деган товуш эшитилди.\nКўзларидан олов чақнаётган иккинчи қизилбош баззоздан таҳдид билан чўзиб сўради:\n— Бизим ақчани олмас-са-ан?!\nБаззоз энди унинг ғазабидан қўрқиб, мулойимроқ гапирди:\n— Олсам, куйгаймен, меҳмон. Биз эски ақчада савдо қилишга ўтганмиз.\n— Эски ақча? Шайбонийхоннинг ақчаси керакми?\nҲозир Самарқанд бозорида чиндан ҳам Шайбонийхон чиқарган тангалар яхши ўтарди. Бу тангаларга суннийлар сиғинадиган чорёрларнинг номи битилган эди. Савдогарлар учун бундан ҳам муҳими — Шайбонийхон тангаларининг вазни оғирроқ, демак, қиймати баландроқ эди.\nШайбонийхон ўлимидан уч-тўрт йил бурун Ҳиротдан то Тошкент ва Туркистонгача бўлган вилоятларда пул ислоҳоти ўтказган, рақибларидан молия соҳасида ҳам устун келиш учун ўз тангаларининг оғирлигини темурийлар чиқарган тангаларнинг вазнига нисбатан бир данг* оширган эди. Шунинг учун ҳозиргача бутун Хуросон ва Мовароуннаҳр бозорларида Шайбонийхон тангаларининг харидори кўпроқ эди. Лекин баззоз ғазаби келиб турган қизилбош навкарига буни очиқ айтмади.\n— Шайбонийхон йўқ, ўлган, — деди.\nШу пайт кимдир узоқдан:\n— Самарқандни бўшат, келгинди! — деди-ю, дўкон олдида турган қизилбошга кесак отди. Кесак унинг телпагига тегиб ушалди-да, чанги юзига тушди. Халойиқ орасидан аллакимларнинг кулгани эшитилди. Қизилбош навкар эгри қиличини қинидан суғуриб, кесак отган одамни кўзлари билан қидирди, аммо тополмади. Сўнг яна семиз баззозга юзланди.\nСўзининг охирги бўғинини чўзиб сўради:\n— Шоҳ Исмоилни ақчасин алмас-сан?\nБаззоз унинг қиличидан қўрқиб, титраб гапирди:\n— Мен олсам балога қоламен.\nҚизилбош яна бир марта:\n— Алмасса-ан?! — деб чўзиб сўради-ю, кейин четдан отилган тош ва кесакларнинг аламини ҳам баззоздан олиб унинг елкасига бор кучи билан қилич урди. Ўткир қилич баззознинг гўштдор елкасини бўйнининг олдидан киндигигача кесиб тушди. Шунда иккинчи қизилбош ҳам қиличини яланғочлади-ю, чўккалаб қолган баззознинг бошини бир зарб билан танасидан жудо қилди. Семиз баззознинг бошсиз бўйнидан шариллаб отилган қон дўкон ичидаги атласлар ва ипак матоларга сачради.\nБуни кўрган одамлар қий-чув кўтариб, ваҳима ичида қоча бошладилар.\n* Б и р д а н г — «олтидан бир» демакдир. Темурийлар тангасининг вазни 4,6 грамм бўлса, Шайбонийхоннинг тангаси 5,2 грамм бўлган.\n12. КУНДАШ — КУНДАШДИР Кумуш қайин отаси билан қайин онасига уч-тўрт куннинг ичидаёқ ўзини кўрсатиб қўйди, ширин ва ақллик муомалалари билан уларни ўзига мафтун қилди. ...\nМeҳробдан чаён-чаённинг намойиши\nБу кеч масжид ҳужраси яна обод, катта шамъни тоқчаға қўндириб, очиқ танчага писта кўмир солиб, маъ-юс, бир-бирига ёнма-ён ўлтурғучи икки муфти қўлларини оловға ...\nАдабиётDecember 3 2018, 03:12


Камбағалликдан чиқиш учун жўжа тарқатилиши шартми? - zarnews.uz\nZarnews.uz сайтидаги “Ўлмас овқат”: 50 та товуқ боқиб, камбағалликдан чиқиш мумкинми?” сарлавҳали мақолани ўқигач, ҳаётимдаги айрим воқеалар ёдимга тушди.\nОилада 9 фарзандмиз. Энг кичкина укам туғилганида (1995 йилда) отамнинг ишлари юришмай, бошлаган тадбиркорлиги касодга учради. Асаббузарликлар билан ишсиз қолган отамнинг саломатлигига ҳам путур етди. Тўққизта ейман-чаман, деб турган болаларни оч қолдирмаслик, бировдан кам қилмаслик учун энам елиб-югурди.\nУ пайтларда паррандачилик билан шуғулланиш, чорвачиликни йўлга қўйиш, деган гап одамларнинг хаёлига келмасди. Балки ёш бўлганим учун бу нарсаларни тушунмагандирман.\nЭсимда, кун бўйи дала ва уй ишлари, камига тўққиз боланинг ташвишларидан чарчаса-да, энам ярим кечасигача тикиш қиларди. Чопон, аёллар халати, белбоғ сингари нарсалар тикиб, ҳали тун қоронғиси аримасдан оғир сумкаларни кўтариб, бозорга ҳам бориб келарди. Бир гал “эна, менам бозорга борай”, деб ҳоли-жонига қўймаганим учун мени ҳам олиб борди. Аслида бозорга музқаймоқ ҳамда бирор тансиқ таом ейиш учун борганман. Энам ҳали у харидор олдига бориб, ҳали бу харидор олдига бориб чопонлардан олишини сўрарди. Аксига олиб, чопонлар билан ҳеч кимнинг иши йўқ. Чарчаганимдан, “эна, кетайлик, музқаймоқ ҳам, сомса ҳам емайман”, дедим йиғлагудай бўлиб...\nБир гал катта акам ўқишга ҳужжат топшириш учун шаҳарга боришим керак деб қолди. Фарзандини қўлига пул тутқазолмагани учун эзилган отам чой ҳам ичмай кетмонини кўтариб, далага йўл олди. Энам бир челак “чеснок” ва бир сумкага бодрингни акамнинг қўлига тутқазиб, бозорда сотиб йўл пули қилишини айтди...\nМеҳмонга борган пайтларимизда энамга бобом ва бувим “Қизим, куёвим ишламаяпти бирор нарсадан қийналсанг, тортинмай айтавер”, дерди. Энам бирор марта нолимаган, “фалон нарсам етишмаяпти, йўқ”, демаган.\nАйтмоқчи бўлганим, ўша пайтда бизга ҳеч ким 50 тамас, 5 дона ҳам жўжа бермаган. Отам-онам ўзлари ҳаракат қилиб, нафақат камбағалликдан чиқди, шу билан бирга болаларининг 6 нафарини ўқитиб, 3 нафарига турли касб сирларини эгаллашлари учун шароит яратиб берди.\nБугунги кунда кимгадир кредит эвазига ер берилаяпти, кимгадир тикув машинаси олиб бериляпти, яна бировларга 50 донадан бройлер жўжалари тарқатилмоқда. Албатта, бу камбағаллар турмушини фаровон қилиш, жилла қурса, турмуш тарзини яхшилашга хизмат қилиши, шубҳасиз. Аммо танганинг иккинчи томони бўлганидек, бу ҳолат одамлар орасида боқимандалик кайфиятини уйғотмаяптими?\nЎтган гал қишлоққа борганимда қўшнимиз “Карантин ҳам тугамади, ишлай десам, қўлимда дипломим йўқ. Нима қилишни билмайман”, деб қолди. Ер олиб деҳқончилик қилинг, ловия, кечки картошка, сабзи экинг фойдаси яхши, деб маслаҳат берди турмуш ўртоғим. Ҳали ер олиб экин қилмасдан, хулосаси тайёр. “Эй, қўй ўзини ўзи қопламайди”, деб қўл силтади. “Бизни қишлоқларгаям жўжа тарқатишмасмикан?”.\nАлбатта, ҳаммада шундай фикр дейишдан йироқман. Кеча халқ депутатлари Жомбой тумани Кенгаши депутати Улуғбек Нодиров сайлов округи ҳудудида яшовчи биринчи гуруҳ ногирони пойабзал таъмирлаш устахонаси очмоқчи эканлигини, унга маҳалладошлари ҳашар йўли билан устахона қуришаётганини айтди.\n“Ногиронман, давлат менга пул берсин, боқсин, деб қараб турмай, оиласи фаровонлиги учун ҳаракат қилаётганлар ҳам йўқ эмас”, дейди У.Нодиров.\nТеглар: паррандачилик камбағаллик\nКамбағалларга, аввало, даромад манбаи яратилади. Хўш, қайси манба ва имкониятлар эвазига?


Парранда патларидан ўғит сифатида фойдаланиш устида изланиш олиб борилмоқда\nФан 4 май 2021 195\nБешариқ туманида фаолиятини олиб бораётган “Vodiy naslli parrandа» фермер хўжалигига асос солинганига 30 йил тўлди. Тадбиркор, Халқ депутатлари Фарғона вилояти Кенгаши депутати Бохиржон Турдиалиева раҳбарлигидаги мазкур фермер хўжалигида сифатли товуқ тухуми маҳсулотлари ишлаб чиқарилади. Германиянинг «Хелман» компаниясидан жиҳозлар олиб келиб келинган бўлиб, иш унумдорлигини оширишда ушбу жиҳозларнинг ўрни катта аҳамият касб этади.\nФермер жўжалигига товуқларга озуқа тайёрлаш учун чет давлатдан дастгоҳлар олиб келиб ўрнатилган. Дон етиштириш учун ер ажратилган ва Германия давлатидан “New Holland” ва “Claas Axion 810» русумли махсус трактор ва ер ҳайдаш учун “Lemken EVROPAL” техникалар олиб келинган.\nБугунги кунда фермада 100 нафардан зиёд ишчи-ходимлар меҳнат қилиб келмоқда. Уларга 3 маҳал озиқ-овқатлар берилади, шунингдек, махсус автобус уйларидан ишхонага, ишхонадан эса уйларига элтади.\nФермер хўжалигида ишчилар учун замон талабларига мос келувчи ювиниш хоналари, маданий ва маърифий ҳамда дам олиш хоналар, кутубхона ҳам ташкил этилган бўлиб, ходимлар бу ерда меҳнат қилаётганидан ҳамиша мамнундирлар. Бундан ташқари, бу ерда турли хил мевали дарахтлардан иборат боғ ҳам ташкил этилган бўлиб, унда етиштирилган мевалар ишчи-ходимлар эҳтиёжида фойдаланилади. Тадбиркор томонидан нафақат, паррандачилик, балки қўшимча тарзда ферма ҳудудида балиқ кўли ва асаларичилик ҳам ташкил этилган. Ундан ҳам мўмай даромад орттирилади. Даромадлар ҳисобидан тадбиркор ўз ҳудудидаги эҳтиёжманд оилаларни доимо йўқлайди, маҳалла инфратузилмасини яхшилаш, хусусан, ички йўлларни таъмирлаш, тоза ичимлик суви тармоғини тортиш каби хайрли ишларга ҳам бош бўлади. Бундай саховат ишлари тадбиркор томонидан карантин даврида ҳам бир зум бўлсада тўхтамади.\nБохиржон Турдиалиев ҳамиша ёшларни, хусусан, тадбиркорликка қизиқиб, бу жараёнга инновацион ғояларни татбиқ этадиган келажак ворисларини ҳамиша қўллаб-қувватлайди.\nФарПИ талабаси Дилнозахон Турсунова ҳам яқин келажакда паррандачилик йўналишига инновацион ташаббусларни илгари суришни олдига мақсад қилган.\nМуҳтарам Юртбошимизнинг 2018 йил 13 ноябрдаги «Паррандачиликни янада ривожлантириш бўйича қўшимча чора-тадбирлар тўғрисида»ги қарорида парранда чиқиндиларини чуқур қайта ишлаш тизими йўлга қўйилмаётганлигига алоҳида тўхталиб ўтилган. Шу сабабли Дилнозахон Турсунова шу соҳада ўз тадқиқотларини олиб бормоқда. Иқтидорли қизнинг истиқболли инновацион ғоясида паррандаларнинг патларидан ўғит сифатида фойдаланиш ва уларнинг таркибидаги азот элементидан тармоқнинг бошқа соҳаларида фойдаланиш борасидаги илмий фаразлари илгари сурилади.\nДастлабки олинган натижаларга кўра тахминан 1 дона товуқдан 100 грамм пат ажратиб олинади. Бир ойда ўртача ҳисобда 25 мингдан ортиқ товуқ сўйилса, 2,5 тонна пат чиқади. Парранда маҳсулотларидан, шунингдек, уларнинг патларидан ҳам халқ хўжалигида фойдаланиш орқали атмосфера ва атроф-муҳитга чиқаётган зарарли ташламалар миқдорини қисқартириш мумкин. Чиқиндисиз ишлаш орқали экологик маданиятни тарбиялаш, инсон ва атроф-муҳитнинг ўзаро муносабатларини тубдан ўзгартиришга эришиш мумкин.\nИлмий ғоя жамият ва экологиядаги маълум бир долзарб муаммонинг ечимига қаратилган. Ҳозирда ғояни амалга оширишнинг дастлабки натижалари кўрсатилган бўлиб, тўлиқ механизми устида иш олиб борилмоқда.\nД.Турсуновага «Парранда патларининг афзалликлари ва улардан фойдаланиш» мавзусидаги инновацион ғоясининг дастурий таъминоти учун «Ўзбекистон Республикаси интеллектуал мулк агентлиги» томонидан гувоҳнома берилган.\nПаррандачилик бўйича катта тажрибага эга Бохиржон Турдиалиев ёш изланувчининг инновацион лойиҳасини қўллаб-қувватлаб, унга керакли маслаҳатларни бериб келмоқда. Шунингдек, “Vodiy naslli parrandа» фермер хўжалигида ҳам тажриба ишлари олиб борилмоқда.\nЎзЛиДеП Фарғона вилояти Кенгаши матбуот котиби.


“Халқаро меъёрларга тўлиқ жавоб беради”\nБухоро вилоятида ҳам сайловлар кўтаринки руҳда бошланди. Сайловчилар ўз фуқаролик бурчларини адо этгани сайлов участкалари сари ошиқдилар. Биз Бухоро шаҳридаги сайлов участкаларида бўлганимизда сайловчиларнинг ўзлари энг муносиб деб топган депутатликка номзодлар учун эмин-эркин овоз беришаётганининг гувоҳи бўлдик.\n– Сайловда илк бор катнашдим, – деди сайловчилардан бири Дилдора Бозорова. – Ҳар жабҳада фаол, эл-юрт равнақи йўлида билими, куч-ғайратини аямайдиган номзодлар учун овоз бердим. Улар ишончимни оклашади, деган умиддаман.\nБу муҳим сиёсий тадбирнинг қонунчилик талаблари, демократик тамойиллар асосида ўтиши муҳим аҳамиятга эга. Сайловларда масаланинг шу жиҳатига алоҳида эътибор қаратилаётгани халқаро кузатувчилар томонидан ҳам эътироф қилинмоқда.\n– Юртингиздаги сайловларга пухта ҳозирлик кўрилганига гувоҳ бўлдим, – дейди Санта-Фе шаҳри (АҚШ) Болалар фонди ижрочи директори, халқаро кузатувчи Кэрол Робертсон Лопес. – Бухоро вилоятидаги бир қатор сайлов участкаларидаги сайлов жараёни билан якиндан танишдим. Кузатганим шуки, сайловчилар депутатликка номзодлар ҳақида чуқур маълумотга эга. Бунинг учун уларга барча шарт-шароитлар яратилган. Сайловлар очиқ-ойдин, ошкоралик тамойиллари асосида ўтаяпти. Ҳар бир фуқаро эркин овоз бермоқда. Жараён халқаро меъёрларга тўлиқ жавоб беради.\n– Бухоро шаҳридаги 27-сайлов участкасида бўлганимда сайловчилар байрамона кайфиятда эканликларини кўрдим, – дейди яна бир суҳбатдошимиз, Швейцариянинг “Diva international” журнали бош муҳаррири Марит Фосс. – Сайловчиларнинг эмин-эркин овоз беришаётганини кўриб, хурсанд бўлдим. Эътиборимни ўзига тортган яна бир жиҳат шундаки, ёшлар жуда фаол. Биринчи марта овоз бераётган ёш сайловчилар сайлов конунчилигидан яхши хабардор. Участкаларда сайловчилар учун ҳавас қилса арзигулик қулайликлар яратилган. Жумладан, “Она ва бола” хоналари ташкил этилиб, зарур воситалар билан жиҳозланган. Буларнинг барчаси кишида мамнуният ҳиссини уйғотади.\nАйтиш жоизки, бу галги сайловларда вилоят буйича 1 миллион 228 минг кишидан зиёд сайловчи иштирок этмоқда.\n2014 йилги сайловларни ёритиш бўйича\nБухоро вилояти матбуот маркази


ВАТАН КОРИГА КАМАРБАСТА\nАскарликнинг ибтидоси ҳам, интиҳоси ҳам юракларни ҳаяжонга солади. Бир йил давомида жондек яқин бўлган қуролдош дўстлар ва акаларча йўл-йўриқ кўрсатган офицер-сержантлар билан хайр-хўшлашиш шунчалар мушкул... Чунки бу аскарларни дўстлик, садоқат, матонат, фидойилик ва ор-номус аталмиш муқаддас ришталар боғлаб туради...\nЧирчиқ олий танк қўмондонлик-муҳандислик билим юртида муддатли ҳарбий хизматнинг келажакка татирлик сабоқларини сабот билан ўрганиб, йигитлик бурчини аъло даражада адо этган ўғлонларни тақдирлаш ҳамда тантанали равишда уйларига кузатиш маросими бўлиб ўтди. Шу муносабат билан олий ҳарбий таълим муассасасида шаҳардаги ўқувчи ёшлар учун очиқ эшиклар куни ҳам ўтказилди. Чирчиқ шаҳар ҳокимияти вакиллари, Ўзбекистон ёшлар иттифоқи шаҳар кенгаши фаоллари, ўқувчи ёшлар, олий ҳарбий таълим муассасаси шахсий таркиби иштирок этган тадбир самимий руҳда кечди.\n– Муддатли ҳарбий хизматни ўташ давомида аскарларимиз қалбига ҳарбий-ватанпарварлик, Ватанни севиш, юртга ва Ҳарбий қасамёдга садоқат туйғулари сингдирилди, – дейди билим юрти бошлиғининг тарбиявий ва мафкуравий ишлар бўйича ўринбосари подполковник Акром Шоҳакимов. – Якуний тест синовларидан муваффақиятли ўтиб, намунали хизмати билан қуролдошларига ўрнак бўлган ҳамда ўқув йили давомида маънавий-маърифий ва жисмоний тайёргарликларда яхши кўрсаткичларга эришган оддий аскарлар тавсиянома, фахрий ёрлиқ ва эсдалик совғалари билан тақдирланди. Бу ўғлонларнинг аксарияти келгусида шартнома бўйича ҳарбий хизматни давом эттиришни мақсад қилган. Уларнинг Ватанимиз корига мудом камарбаста бўлишларига ишонамиз!\nШунингдек, 6 нафар аскарга хизматдан кейин тадбиркорлик фаолиятини амалга ошириш ва имтиёзли кредитларни расмийлаштириши учун сертификатлар ҳам топширилди.\nҚуролли Кучлар Марказий ашула ва рақс ансамбли созандалари ва хонандалари томонидан ижро этилган куй-қўшиқлар аскарларни даврага чорлади. Олий ҳарбий таълим муассасаси курсантлари намойиш этган қўл жанги эса ўқувчи ёшларда ёрқин таассурот уйғотди.\n– Бугун ҳаётимдаги энг унутилмас кунлардан бири, – дейди оддий аскар Муҳаммаджон Ғафуров. – Армия она юртимизнинг манфаатларини ҳимоя қилиб, унинг шаъни учун курашиб яшаш нақадар шараф эканига ўргатди. Бир йил – ўз йўлим ва келажагимни белгилаб олишим, энг муҳими, қанчалар машаққатли бўлмасин, тўғри йўлдан одимлашим учун кифоя бўлди. Арзимас хизматларим юксак баҳоланиб, тавсиянома, хизматдан сўнг хусусий тадбиркорликни бошлашим учун имтиёзли кредитга сертификат ҳамда командирларимнинг фахрий ёрлиқ ва эсдалик совғалари билан тақдирландим. Бу қутлуғ даргоҳда бизга устозлик қилган барча офицер ва сержантларга раҳмат айтамиз ҳамда уларнинг ишончини доимо оқлаймиз.\nУлар юртимизнинг турли гўшаларига кетсалар-да, бир мақсад ва бир маслакнинг тараннумчиси сифатида халқимиз ичига сингиб кетадилар.


Саид Анвар. Ёнғоқ-ёнғоқ (ҳажвия) | www.ziyouz.uz\nБош саҳифа Ўзбек насри онлайн антологиясиСаид Анвар (1962)Саид Анвар. Ёнғоқ-ёнғоқ (ҳажвия)\nСаид Анвар. Ёнғоқ-ёнғоқ (ҳажвия)\nЧойхона олдида тургандик.\n— Ёнғоқ қоқтирмоқчи бўсанг‚ Шокир бувангга хабар бериб қўй! — Сиддиқ ака велосипедидан тушар экан сўз қотди.\nАрофимдагилар кулишди. Сиддиқ ака ҳамма билан бир-бир:\n—Тузукмисиз? Яхшимисиз? Тошкентлар қалай? — деб сўрашиб‚ гапида давом этди. — Э‚ одамлар азонлаб Шокир буванинг эшигида очретга туряпти. Зўр қоқяпти‚ учида бир донаям ёнғоқ қолдирмаяпти экан. Вақтлироқ айтмасанг‚ ёнғоғингни қоқиш қишга қолиб кетади.\n— Э‚ сенга гап топилмай кетсин! — Мирзакбар ака кулимсираб‚ қўл силтади. Сўнг менга тушунтирган бўлди: — Шокир бувангиз ёнғоқ қоқаман деб чиқиб‚ йиқилиб тушибди‚ шуни айтяпти.\nҚаҳҳор домли Дон Кихотга‚ бўйи ҳам‚ қўли ҳам‚ оёғи ҳам‚ юзи ҳам‚ бурни ҳам‚ соқоли ҳам узун‚ фақат ақли қисқа бўлган‚ деб таъриф берган. Бу таърифни Шокир бувага нисбатан ҳам ишлатса бўлади. Фақат у кишининг ақли қисқа эмас. Бўйига мос. Яна уни устига денг‚ кулгининг ишқибози. Қишлоқда бўлган‚ ўзининг бошидан кечган воқеаларни айтиб бермайди‚ юриб‚ туриб‚ ўтириб‚ ётиб‚ оёқ-қўлларини ҳаракатлантириб‚ лабини‚ кўзини юмиб‚ очиб‚ буриб‚ ўйнатиб — кўрсатиб беради:\n— Бир куни дегин‚ Арслонбой раис кўчадан ўтиб боряпти: икки қўл орқасига чирмашган… Мана, бундай, қара… Қорин қанордай, олдида осилиб турибди. Қовоқлар бир қарч: кўзларини ёпиб қўйган. Ҳар қадам ташлаганда ер зириллайди: гуп‚ гуп… Эски уйлар шувоғи кўчиб тушяпти, ҳар қадам ташлаганда!\nНосир буванинг эшагида мудраганча секин келаётган экан. Билардингу‚ Носир бувангни‚ эшакка миниши билан, ман бундай қилиб, ерга қараб мудрашни бошларди. Эшаги айтган жойига ўзи олиб бориб қўяверарди. Хуллас‚ Носир буванг мудраб келаётган экан. Эшаги ҳалиги қадам товушидан ҳуркиб‚ шарт орқасига қараб бурилворди! Носир буванг «гуп» этиб ерга қулади‚ эшаги думини хода қилганча қочиб қолди!\nЭ, унча-мунча актёр Шокир буванинг олдида ип эшолмайди. Актёрликка ишқибозлигиданми‚ мени кўрса дарров велосипедидан тушади.\n— Ие‚ тошканлик келиб қолибди-ю? Қачон келдинг? — дея бирин-кетин саволларни ёғдира кетади. Аммо жавобларимни кутиб ўтирмайди. — Эргаш Карим қалай‚ юриптими? Кўриб турибсанми? Абдуҳолиғингам тинчми? Суръат Пўлатов оламдан ўтибди деб эшиб‚ жуда хафа бўлдим‚ Худо раҳмат килсин. Нима у касалмиди? – дея асосий саволларига ўтади.\nЖавоб берганим сайин‚ саволлари болалайверади. Лекин етарлича жавоб олмагунча‚ қўймайди.\n— Хабар олиб қўйгин‚ уйида ётибди‚ сени яхши кўради, — Сиддиқ ака билагимдан тутди. — Юр‚ бирга кўриб чиқамиз‚ менам киролганим йўқ.\n— Ҳа‚ кириб қўйинглар‚ хурсанд бўлади‚ — Мирзакбар ака бизни қувватлади.\nОлдинма-кетин‚ уйларига кириб бордик. Шокир бува айвондаги сўрида ётган экан. Бизни кўриб‚ ўмганини кўтарди:\n— Э‚ келинглар‚ келинглар! Ие‚ тошканлик ҳам келибди-ю!\n— Турманг‚ турманг! – шошиб бориб сўрашдик.\n— Э! – бува қўл силтаб‚ бизга тушунтирган бўлди: — Оёқ кетган‚ бел кетмаган. Сиддиқ‚ анови болишни орқамга тираб қўй. Тирамаса турмайдиган бўлиб қолган! Бел! Ҳа-ҳа-ҳа!\nБуванинг кампирлари чиқиб‚ биз билан сўрашиб‚ чолларидан нолий кетди:\n— Буваларингни кўрмайсизми‚ ўғиллари йўқдай ўзлари тирмашиб чиқиб кетишди. «Вей‚ қўйинг‚ Маҳмуд келса, қоқиб берар! Ё ана‚ Қосимжон уйида‚ айтиб чиқаман!» деганимга парво ҳам қилмади.\n— Вей‚ сен жаврамасдан чой-пой олиб чиқ! — Шокир бува жеркиб берди. Сўнг: — Ҳе-ҳеҳ! – деб кулди кампирининг орқасидан имо қилиб. — Энди холангга худо бериб ётибди: қоққан ёнғоқларимни бошимга қўйиб чақяпти! Ёнғоқни кўргансизлар-а?\nКўзимиз ҳовли этагидаги танаси бир қулоч келадиган ёнғоққа қадалди.\n— Пастдагимас‚ тепадаги айрига қаранглар‚ ана шу ердан йиқилдим. Битта билакдай шох турган экан. Ўшани ушлаб ҳов, тепадаги айрига ўтиб оламан, дебман-да. Қуриб қолган экан‚ ҳамшира‚ шундай ушлашимни биламан‚ пастга қараб кетдим-да! Яхши‚ остига бостирма қуриб қўйган эканман‚ олдин бостирмага тушдим‚ кейин ерга! Худо сақлади. Тўғри ерга тушганимда борми‚ бувангни лаҳадда кўрардинг!\n— Аммо яхши ер бор эди-да, — Сиддиқ акам луқма ташлади. — Мирзали гўрков ҳам мақтаганди, шу кунларда ким ўлсаям зўр жой бор деб!..\n— Гапинг қурсин! — бува Сиддиқ акага қўл силтаб, менга юзланди. — Буни қўявер, Тошкандан гапир. Бахтиёр Ихтиёров ҳалиям борми? Нимага сира телевизорда кўрмайман-а?..\nСуҳбатимиз қизиб кетди. Чой келди‚ нон келди‚ еган, ичган бўлдик. Кетишга рухсат сўрадик.\n— Шошиб қаёққа борасан‚ ҳар куни келиб юрибсанми? Шўрва бўляпти…\n— Бошқа сафар…\n— Бошқа сафар яна бўлаверади‚ – бува ўмганини сал кўтариб‚ кампири томонга юзланди. – Ҳов‚ ҳалигини олиб чиқ.\nСиддиқ акам билан кўзларимиз тўқнашди: жиндай-жиндай отиб туришимизни бува билади. У кишининг олдида «ҳалиги»дан ичиб ўтирсак, ноқулай бўлади‚ деган гаплар ўтди кўнглимиздан.\n— Унақа нарсаларни қўйинг‚ бува‚ тузалиб олинг кейин бўлаверади‚ – Сиддиқ акам кескин рад этди. – Бу ерга сизни кўргани чоллар келиб турибди. Уларнинг олдида ноқулай бўлади-да!\n— Нима бўпти? Ай‚ чоллар келса келиб, кетаверади‚ – бува яна кампирлари томон юзланишди. – Опчиқяпсанми?\n— Сени азондаги ҳозиринг‚ тушда ҳозир бўлади! Обке тезроқ!\n— Шуни бекор қиляпсиз-да‚ бува! – менам Сиддиқ акамни қувватлаган бўлдим.\n— Нимаси бекор! Ўтиримиз-да, гаплашиб. Опчиқ!\n— Қаерга қўёвдингиз, тополмаяпман?\n— Э, сандиқнинг орқасида турибди, опчиқ!\nСиддиқ ака менга қошини учириб, пиёлаларни чайқаб, олма арчишга киришди.\n— Манг‚ зормандангизни! — хола зарда билан қоғозга ўралган узунчоқ нарсани узатди.\n— Бор‚ экансан-ку! — буванинг юзига табассум югурди. Сўнг қоғозга ўралган шишани қўлида силтаб давом этишди. — Мана шу қуриб кеткур-да‚ ҳаммасига сабаб. Мана шу бўлмаганда мен бунақа қилиб ётмасдим.\n— Ҳа‚ бува‚ қилди расво ичкилик‚ дейишади-ю! Бизга айтмайсизми «яримта» бор деб‚ ўзимиз қоқиб берардик ўша ёнғоқни. Ичволгандан кейин‚ ёнғоққа чиқмаслик керак эди-да! — деди Сиддиқ ака қўлларни силтаб.\n— Ким ичволиб ёнғоққа чиқибди‚ ким ичар экан!? – бува Сиддиқ акамга ўдағайлай кетди. – Ёнғоқнинг қуриган шохини гапирдимми‚ сен каллага! Мана ўша қуриган шох. Кўриб қўйгин деб, кўрга хасса қилиб олиб ўтирибман!\nБува ўрамни Сиддиқ акамнинг олдига отди. Ўрам очилиб кетди: бир томони йўғон‚ иккинчи ёғи ингичкалашиб кетган яқин ярим метрлик ёнғоқнинг шохи бизга жилмайгандай қараб турарди.\n← Аввалги Аввалги Саид Анвар. «Қуллуқ бўсин!» (ҳажвия)\nКейинги → Кейинги: Саид Анвар. Танишув (ҳажвия)


Сельфи туфайли ўнлаб инсонлар ҳалок бўлмоқда – mulkdor.com\nСельфи туфайли ўнлаб инсонлар ҳалок бўлмоқда\nAugust 9 2018, 08:08 ДунёЖамият\nЖаҳон мамлакатларида селфи туфайли халок бўлганлар сони.\nФранциянинг Лион шаҳрида селфига тушиш мақсадида баланд кранга чиқмоқчи бўлган аёл баландликдан қулаб тушиб ҳалок бўлганидан сўнг селфи ҳалокатлари яна кун тартибидан ўрин олмоқда, бу ҳақда «Euronews.com» сайти маълум қилмоқда. Маълумотларда, 2013-2017 йиллар орасида 159 бахтсиз тасодиф туфайли 137 киши ҳалок бўлган, 22 киши яраланган.\nСмартфонлар кенг тарқалганидан буён инсонлар ўзларини селфига олишни модага айлантириб олмоқда ва ўз жонига ўзи нуқта қўймоқда. Биргина 2017 йилнинг сўнгида камида 137 киши селфи туфайли ҳаёти билан видолашди. 2018 йилга келиб, ушбу рақамлар 200 дан ошиб кетиши кутилмаган ҳодиса эди.\nСтатистика маълумотларига қараганда, баҳтсиз ҳодисаларни келиб чиқиши баландликка чиқиб селфи тушиш бўлмоқда. Кейинги бахтсиз ҳодисалар сафини сувда чўкиш, поезд уриб юбориши туфайли ҳалок бўлиш бўлмоқда. Селфи борасидаги сўровномаларда иштирок этганларнинг кўпчилиги, нега бундай селфи қилишни ҳоҳлайсиз?- деб сўралганда. Ўзларини гўзаллигини намоён қилишни ҳоҳлашади, шунингдек табиат гўзаллигидан баҳраманд бўлаётганини кўз-кўз қилишни исташар экан.\nТадқиқотда Ҳиндистонда селфидан ҳалок бўлганлар кўпчиликни ташкил қилмоқда. (45 киши)\nҚўйида сизга дунёдаги энг ҳавфли селфи фотоларини ҳавола қиламиз:\nГерманиялик олимлар коронавирусдан вафот ...\nГерманиялик олимлар коронавирусдан вафот этганлар танасини текширди ва кутилмаган натижаларга эришилди, дея хабар қилди Süddeutsche Zeitung. Нашрнинг ёзишича, танани ёриб ...\nДунёApril 25 2020, 07:04\nЖанубий кореяда ўзбекистон фуқароси қурилаётган ...\nЎзбекистоннинг Сеулдаги элчихонаси берган маълумотларга кўра, 29 май куни Ўзбекистон фуқароси Алишер Жовлиев қурилаётган бинонинг юқори қаватидан тушиб кетган ва оғир аҳволда ...\nДунёMay 31 2019, 06:05\nАқш ўзбекистонга жстга аъзо бўлишига кўмак ...\nАҚШ ва Ўзбекистон ўртасида республиканинг Жаҳон савдо ташкилотига (ЖСТ)га аъзо бўлиш жараёнида Вашингтоннинг ёрдами тўғрисида келишувга эришилди, дея хабар беради маҳаллий ...\nДунёDecember 18 2017, 05:12


Скинхедлар: муаммо илдизи қаерда? - www.ziyouz.uz\nБош саҳифа ЯнгиликларСкинхедлар: муаммо илдизи қаерда?\nАйтишларича, какку ўз тухумини ўзга қушларнинг, масалан чуғурчуқ ёки лойхўрак инида қўяр экан. Бу унинг ўз ини йўқлигидан эмас, азборойи полапонини боқишни истамаслигидан содир бўларкан. Ўз тухумлари орасида бегона тухум пайдо бўлганини қуш бечора билмайди ҳам. Вақт ўтиши билан тухумдан полапонлар ёриб чиқишади.\nКичик уяда жуссаси йирик каккуча питирлаб-питирлаб ўзга полапонларни тушириб юборади. Қуш эса ўзидан катта «боласини» темирқанот бўлиб, инни тарк этгунига қадар чувалчанг ва пашшалар билан боқади. Энг ҳайратланарлиси шундаки, какку лойхўрак «тарбиясини олган» бўлсада, вақт келиб ўз тухумини яна ўзга инда қўяди…\nҲАВАСКОР ИСЁНКОРЛИКДАН ВАҲШИЙЛИК САРИ\nБундан икки ой муқаддам Россияга ишлагани келган уч нафар тожикистонлик маҳаллий скинхедлар дўппослаши туфайли ҳалок бўлди. Уларнинг қотиллари Москва олий судида кўп йиллик қамоқ жазосига ҳукм қилинди. Ҳукм ўқиб эшиттирилаётганда бир жиноятчининг онаси кўзида ёши билан ўз фарзандини лаънатлаб, ундан воз кечганини айтди. Сочи тагидан қирилган фарзанд эса ўз онасини суд залидан ҳайдашларини талаб қиларди.\nОнани боладан, болани онадан айираётган скинхедлик нима ўзи?\nСкинхед(инглизча скинҳеад, тақирбош)ларнинг дастлабки гуруҳи ХХ асрнинг 50-йиллари охирида Буюк Британияда пайдо бўлган. Ўша пайтда бу гуруҳ кўнгилхушлик қилишни истаб қолган 16-20 ёшли ўсмир ёшларнинг ихтиёрий бирлашувидан пайдо бўлган, дейиш мумкин.\nГуруҳ бўлиш учун ягона ғоя керак. 50-йиллар скинхедлари учун умумийлик — вақт ўтиши, кайфу сафо ва одатий муҳитга исён эди, холос. Ўша давр ота-оналари ўз фарзандларининг бой-бадавлат тадбиркор бўлишини исташарди. Бунинг учун боладан машаққатли изланиш, ўқиб-ўрганиш талаб қилинади. Ялқов фарзанд учун китоб титкилашдан кўра, шовқин-суронли мусиқа остида тенгдошлари билан спиртли ичимлик, пиво ичиш жозибалироқ эди. Нега «скинхед»? Ўзингизга яхши маълум, ҳар қайси даврда ёшлар орасида оммалашган соч турмаги бўлган. Ўтган аср ўрталарида узун (қулоқларни ёпадиган) соч қўйиш йигитлар учун урф бўлган эди. Даврга, қариндошларнинг зерикарли насиҳатларига, ўқитувчиларнинг ваъзларига, умуман, доимий бирхилликка қарши бош кўтарган скинхедлар учун замонавийлик ҳам бегона эди. Пивохўр тақирбошлар устидан кулганлар эса аёвсиз дўппосланган. Улар кўча олишувларига мос кийинар, полиция қўлидан осон сирғалиб чиқиб кетиш учун қулай бўлган чарм куртка, оғир баланд пошнали бутси ва занжирли камарлар билан «қуролланган»лар.\n60-йиллар сўнгида бу гуруҳдаги ёшлар сафи сезиларли даражада кенгайди. Баъзи сиёсатчилар эса скинхедлардан сиёсий саҳналарда воситачи сифатида фойдалана бошлади. Жамиятдаги тартибсизлик мухолифатга амалдаги ҳукуматни баралла танқид қилишга имкон берарди. Энди калбошлар ота-оналари қаторида қора портфельли ҳукумат вакилидан ҳам нафратлана бошлайди. Вақт ўтиши билан ғарб жамиятларидаги маҳаллий ёшларга нисбатан муҳожирлар ўзларининг иқтидорини намойиш қилиб, ўзига тўқ қатлам таркибига сингий бошлайди. Табиийки, ҳасад ҳислари уйғотилгач, анча ночор шароитда яшовчи скинхедлар ўзларининг «ғарб маҳаллийларининг азобига муҳожирлар сабабчи» деган хулосага келган алоҳида гуруҳга бўлинадилар. Террор, зўравонликка таянган бу янги бўғин ўз тарафдорларини «олий ирқ» — оқ ирқнинг қон тозалигини сақлаб қолишга, муҳожирларни маҳаллий оқларга хизмат қилишга мажбур қилишни ташвиқ қиладилар. Бу борада улар ўзларига Адолф Гитлерни идеал қилиб олишди. СС гуруҳлар тузиб, Иккинчи жаҳон урушида фашистлар фойдаланган униформаларнинг замонавий кўринишларини\nустларига иладилар. Энг ҳайратланарлиси, улар ўзларигача бўлган маданиятга нуқта қўйиб, янги скинхедлик маданиятини яратишга киришади. Узоқ йиллар натси-скинхед(мильлатчи-калбош)лар шовинистик ҳаракатлари туфайли ҳукуматлар томонидан «ноқонуний» дея таъқибга олиниб келинди.\nКўп нарса муҳитга боғлиқ. Уруш ниҳоясига етгач, бутун дунёда неча юз минглаб болалар тирик етим, бошпанасиз кўчада қолди. Ўша даврда скинхед тушунчасининг юзага келишининг асосий омили ҳам шу эди. Бироқ\nмалҳам — вақт кейинчалик вазиятни ўзгартирдику?! Ҳозир дунё бойлигининг 46 фоизи Европада тўпланган. Бу ерда оддий ишчининг фарзанди ҳам қийналмай олий мақомдаги университетларда ўқиши, агар истаса, бир ишнинг бошини тутиб, қўша-қўша машина миниши мумкин. Хўш, энди тақирбошларга нима етишмайди? Бизнингча, бу муаммо ечимини жамият, оила ва тарбия масалаларидан қидирмоқ керак. Нитсше айтганидек, муаммонинг борлиги доимо кимгадир имкон яратган. Европа юраги ҳисобланувчи Брюссел марказида қора танли она-боланинг отиб кетилиши, жиноятнинг вояга етмаган миллатчи томонидан амалга оширилгани ёхуд Германияда поляк талабалари ётоқхонасининг тунда ёндириб юборилиши ва натижада ўнлаб бегуноҳ йигит-қизларнинг оламдан кўз юмиши — буларнинг барчаси ягона режанинг кичик\nқисмлари, холос. Агар ирқчи-мильлатчилар гуруҳи бор экан, демак уни кимдир молиялаштиради. Бузғунчи кучларнинг мавжудлиги қайсидир сиёсий кучларнинг амалдаги ҳокимиятга таъсир қилиш имконини яратади. Ёшлар воситага айланади. Буни жорий йилнинг март-апрел ойларида Парижда содир этилган тартибсизликлар мисолида ҳам кўриш мумкин. Натижада, Франциянинг амалдаги бош вазири обрўси халқ орасида кескин даражада тушиб кетди.\nНEГА АЙНАН РОССИЯДА?\nРоссия учун миллатчилик муаммоси илидизини икки омилдан қидириш лозим. Биринчиси, ишсизлик, қашшоқлик бўлса, иккинчиси ёшларнинг турли оқимларга берилишларига катталарнинг бефарқлиги. Бироқ ҳар икки ҳолатда масала ўқилдизи оилага бориб тақалади. 80-йилларнинг охирида Россияда ёшлар ўртасида саводсизлик оммавий тус ола бошлади. Вояга етмаганлар орасида кўчабезорилик, гуруҳбозлик, уюшган жиноятчилик, рекетчилик авж олиши Иттифоқнинг тарқалиши, оммавий ишсизлик ва қашшоқлик каби муаммоларга уланиб кетди. 90-йиллар бошларида Петербург ва Москвада 10-20 нафарни ташкил қилган натси-скинхедлар сафи азбаройи кун ўтказиш учун талончиликларга бош қўшувчи бекорчилар билан кенгайиб борди. Худди хорижда бўлгани каби бу ердаги миллатчилар ўз азобларининг асосий сабабчиси сифатида Кавказ, Ўрта Осиё ва бошқа жойлардан борган, пул топиб, кўнгилдагидек умргузаронлик қилаётган муҳожирларни кўрадилар.\nХориж стсенарийси асосида миллатчилар сиёсий саҳнада ҳам бўй кўрсата бошладилар. Ўзлари ташкил қилган турли партиялар орқали ҳокимиятга интилиб, «бепоён Россияда ягона оқ ирқ славянлардан иборат давлат» тузишга ҳаракат қилишаяпти. Ҳокимият ва бошқа турли партияларнинг неофашистлар хатти-ҳаракатларини танқид остига олиши айирмачиларнинг муҳожирларга нисбатан террори билан жавоб қайтарилишига сабаб бўлаяпти. Айни пайтда, Санкт-Петербург ва Москвада 60 мингдан зиёд миллатчи-скинхедлар бор. Афсуски, уларнинг сони кун сайин ўсиб бораётир. Қурбонлар сони эса мамлакат миқёсида 160 дан ошиб кетган.\nТабиий савол туғилади. Фашизм ғоялари билан қоришиб кетган бу мафкура нега ғарбий Европа ёки АҚШда эмас, айнан Россияда бунчалик оммалашиб бораяпти? Ахир, Собиқ Иттифоқ давлати гитлерчиларни йўқ қилишда энг жонбозлик кўрсатган мамлакат эдику. Рус қариялари ҳалигача уруш даҳшатларини унутмаган бу дамда нега уларнинг неваралари Адолф Гитлернинг туғилган кунини нишонлаётир?\n«Инсонларнинг тўдага айланиши учун бир дақиқалик мулоҳазасизлик талаб қилинади, холос», деган эди А.Шопенгауэр. Ана шу бир дақиқалик тафаккурнинг оқсаши туфайли эр ароқхўрга айланади, хотин фарзанд-\nларига бефарқ бўлиб қолади. Бу кулфатнинг касофатидан энг кўп жабрни ёш болалар тортади. Ҳар кунги жанжалдан безган болакай кўчадан паноҳ излайди, қизалоқ онасидан ўрнак олади. «РИА Новости» ахборот\nагентлигининг 16 майда тарқатган маълумотларига кўра, Россиядаги 42 миллион оиладан 47 фоизида фарзанд йўқ. Уларнинг 5 миллионида бу ҳол эр ёки хотиннинг носоғломлиги сабаб юзага келган. Мамлакатдаги оилаларнинг 30 фоизи тўлиқсиз. Бундан ташқари, айни пайтда Россиядаги болаларнинг 720 минги етим, шундан 220 минг нафари меҳрибонлик уйларида. Москва давлат думасининг аёллар, оила ва болалар масаласи бўйича вакили Екатерина Лахованинг сўзларига қараганда, ҳозирги кунда Россияда демографик муаммо туфайли ватанга ва оилага нисбатан муҳаббат аянчли аҳволда. Агар ҳукумат томонидан ушбу муаммога доир чора-тадбирлар тизими ишлаб чиқилмаса, вазият таранглашишида давом этаверади. Яна шуни ҳам айтиб ўтиш керакки, айни пайтда Россияда бир йилда 12 фоиз эр-хотин ажрашади. 7,8 оила бошлиғи ичкиликка берилади. Мамлакатда вужудга келадиган ҳар қандай муаммо ечимини биринчи навбатда худди шу ердан — оиладан излаш лозим.\nАйни пайтда фақат ҳукумат кўрсатмаларигина скинхедликка барҳам беришга камлик қилади. Бунинг учун нацизмга қарши тура оладиган бошқа бирон ғоя илгари сурилиши лозим. Чунки миллатчиликнинг қабиҳлик эканини онгли равишда тушунмаса, ҳеч бир восита одамни ўз дунёқарашидан воз кечишга мажбур қила олмайди. Тушуниб етиш учун эса идрок, идрок учун билим эгаллаш лозим. Шундай экан, бундай шафқатсизлик ёшларнинг бекорчилигидан, билимсизлигидан ва албатта, бирор бир касб-ҳунарни эгаллаб, ўз ҳаётини тўғри ташкил эта олмаганлигидан келиб чиққанига шубҳа қилмаса ҳам бўлади.\n← Аввалги Аввалги Фаластин: Муқаддас заминда муқаррар инқироз\nКейинги → Кейинги: 11 сентябрь: у ҳали кўп эсланади


ТАНҚИДИЙ 16.09.2019 22:26\t262\nҚашқадарёда гоҳ ошкор, гоҳ яширин тарзда авж олиб бораётган тиббиётдаги коррупция ҳаракатлари қачон барҳам топади? Қуйида мухбиримиз томонидан бу борада олиб борилган кичик суриштирувни эътиборингизга ҳавола қиламиз.\n"ПРЕЙСКУРАНТС" НИМА ЎЗИ?\nЯқинда "Uztime.uz" мухбири Қарши шаҳар Тиббиёт бирлашмасига қарашли 5 ва 2-сонли оилавий поликлиникаларда бўлиб тизимдаги коррупцион ҳаракатларга гувоҳ бўлди. Мақсад асосан шу кунга қадар (ҳужжатларда шарт бўлган ва жорий йилдан эътиборан ман қилинган) абитуриентларга тиббий маълумотнома бериш жараёнини ўрганиш эди. Абитуриент сифатида ўзини таништирган мухбир ишга жойлашиш ва чет элга ўқишга кетиш учун махсус шаклда тўлдириладиган икки хилдаги "086" ва "060" деб бериладиган тиббий маълумотномалар кераклиги ҳақида поликлиника ходималарини огоҳлантиради. Кираверишдаги қабулхонада ўтирган ҳамширани саволга тутган мухбир ундан қуйидагича изоҳ олган.\n-Ассалому-алайкум, кечирасиз менга тиббий маълумотнома керак эди, қаерга учрашсам бўлади?\n-Бизга-да. Қаерга, ишгами, ўқишгами ёки никоҳ қайдномаси учунми?\n-Ундай бўлса, 25 минг сўм тўлайсиз. 3х4 ҳажмли суратингизни олиб келсангиз бўлгани, қолганини ўзимиз тўғирлаб берамиз.\n-Бу қайси бири учун?\n-Ўқишга ва ишга кириш учун маълумотноманинг нархи шунча. Никоҳ қайдномаси учун олинадигани "ҳимматингизга" боғлиқ. 150-200 минглар атрофида бўлади.\nҚизиқ, ҳамшира келган одамнинг кимлиги-ю, қаерданлиги билан танишиб чиқмасдан, ақалли тиббий текширув учун бирор-бир шифокор қабулига ҳам жўнатмаган. Худо кўрсатмасин-у, балки унда жиддийроқ бирор касаллик аломати бордир. Ёки ҳамширага бунинг фарқи йўқмикин?\n-Истасангиз ўтинг, бир кун вақтингиз "зое" кетади. Пулини тўласангиз тушдан кейин ҳаммаси тайёр бўлади. Олиб кетаверасиз.\nАлбатта, исталган одамга ҳамшира айтган "вариант" маъқул. Чунки бироз қиммат бўлса ҳам ҳар холда анча вақтни тежаш мумкин. Гуёки ҳаммаси тартиб-тамойилдагидек суҳбатлашиш йўқ, аниқроғи, "савдолашиш" қизғин кечган.\n-Кечирасиз, тўловни арзонлаштиришнинг иложиси борми?\n-Йўқ. Истасангиз шу. Бўлмаса, ўзингизга қаранг.\nШу тобда дабдурустдан унга берилган савол ҳамширани чўчитиб юборган шекилли:\n-Тиббий маълумотномалар учун белгиланган нархнома (ПРЕЙСКУРАНТ) борми сизда?\n-...Нимаааа? Нима у?\n-Махсус нархнома. Давлат томонидан пуллик хизмат учун белгилаб бериладиган.\n-Нархномани кўрсатсангиз тўлардим.\nСаволни эшитиб ранги докадек оқариб кетган ҳамшира эса бу ердан узоқлашар экан, орқасига қарай-қарай атрофдаги хамксбларини огоҳлантиришга ҳам улгурганига нима дейиш мумкин? Демак, пуллик тиббий хизмат учун давлат томонидан белгиланган нархнома борлигидан бехабар ходимлар бир кунда маълумотнома олиш илинжида мурожаат қилувчи қанчадан-қанча одамдан "нелегалный" даромад кўришади.\nПУЛ БЎЛСА ЧАНГАЛДА ШЎРВА (МИ?)\nКейинги манзил шаҳардаги 5-сонли оилавий поликлиника бўлди. Бу ерда ҳам кираверишда ўтирган ҳодимларга шу савол билан мурожаат қилган мухбиримиз кутганидек, бу поликлиникада ҳам шу вазиятга гувоҳ бўлган. Фақат, ҳамширалар бироз "виждонли" чиқишади. 15 минг сўм! Агар ҳар иккала тиббий маълумотнома тайёрлаб берилса, унда 30 минг бўлар экан.\n-Мен бошқа поликлиникада рўйхатда тураман. Маълумотномани қаердан олишимнинг фарқи йўқми,-деган саволга:\n-Фарқи йўқ. Пулини тўласангиз, "чангалда шўрва-ку", ҳозир. Ҳаммаси бир. Оилавий поликлиника бўлганидан кейин вазифаси ҳам бир хил деган жавобдан кейин нархлар тафовутини демаса, демак "хўроз ҳамма ерда бир хил қичқирган экан" деган фикрга боради, киши.\nБу ерда худди 2-сонли оилавий поликлиникадаги каби саволлар билан ҳамширани "юрагини ёришни" истамаган мухбир келишилган пулни тўлаб, расм олиб келиш учун ўзи у ердан чиқади.\nҚизиқ, поликлиникада бор-йўғи 5 дақиқада ишни осонгина битириш мумкин экан! Балки, ҳамшира айтганидек, пул бўлса ростдан ҳам чангалда шўрвадир. Бундан ҳам қизиғи, улар муассасадаги шаҳар тиббиёт бирлашмаси бошлиғи, шаҳар ҳокими ва унинг ўринбосари рақами келтириб ўтилган "КОРРУПЦИЯСИЗ ТИББИЁТ" деб ёзилган ёзув тагида "савдолашганига" нима дейиш мумкин?!\nҚаранг-а, тиббиёт фақат коррупция бўйича олдинда бўлса керак, савод борасида анча орқалаб қолаяптими дейман, ҳатто раҳбарлар номидан келтирилган шу сўзда ҳам хато бор. Кулишниям, куйишниям билмайсан киши. Ҳа-я, тиббий маълумотномалардан тушадиган пуллар банкка кирим бўладими, йўқми буниси бизга қоронғулигича қолди.\nҲолат юзасидан изоҳ олиш учун афсуски, ҳар иккала поликлиника мудирларини излаб топа олмадик. Бундан ташқари, шаҳар тиббиёт бирлашмаси раҳбари М. Баҳрамова билан ҳам, шаҳар ҳокими Ж.Фозилов билан ҳам боғланишнинг имкони бўлмади. (Чунки, ҳар бир тиббиёт муассасасида ушбу раҳбарлар ва уларнинг ишонч телефони келтирилган эслатма осиғлиқ турибди-да.) Фақатгина шаҳар ҳокимининг ижтимоий масалалар бўйича ўринбосари А. Насимовдан изоҳ олишга эришдик холос.\n-Афсуски, бу ҳолат тиббиётда, айниқса оилавий поликлиникаларда йўқ, деб айта олмайман. Бизни огоҳлантирганингиз яхши иш бўлди. Бу борада тегишли чоралар кўрамиз.\nСизга илинганимиз балки "айтишга арзимайди" деб ўйлайдиган, лекин, яхшилаб хомчўт қилинса биринчидан осонгина, иккинчидан ноқонуний, учунчидан "чўғи" бирмунча "вазнлигина" коррупцион ҳаракат машмашаси эди. Машмаша деганимизга ҳайрон қолманг, бу бугун пайдо бўлган вазият эмас. Ва ишончимиз комилки, эртагаёқ йўқ бўладиган ҳолат ҳам эмас. Шунчаки, қон-қонимизга сингиб кетаётган ва тобора "одат" тусига айланаётган бунақа "машмашачалар" қачонгача давом этади, ҳайронмиз?\nМана сизга коррупция, мана сизга оддий арифметика. Мана сизга билимсизлик, мана сизга Қашқадарё тиббиётидаги кўзга илинмас, балки эътиборга олинмас яна бир аҳвол. Тез орада масъуллардан изоҳ кутиб қоламиз.


11:00 / 22.06.2020 3060 pdf Ўқиш режими + -\nКинна солиш ҳақида: бу нарса мумкинми ёки аксинча?\nКинна солиш бошни уқалаш маъносида бўлса, тиббий ҳаракат ҳисобланиши мумкин. Оят ва ҳадислардаги дуолардан ўқиб дам солиш ҳам жоиз.\nАммо тушуниб бўлмайдиган ва эътиқодга зид гапларни айтиб дам солиш, турли нарсаларни суртиш каби ишлар бўлса, мумкин эмас. Валлоҳу аълам.\nБиби Мушкулкушод онамизнинг қиссаларини ўқиш мумкинми? Бугунги кунда буни «ширк» деб айтишмоқда. Шайх Ҳазратларининг айни ҳолатга муносабатларини билмоқчи эдик.\n«Биби Мушкулкушод» номли қисса шариатимизда йўқ нарса, мумкин эмас нарса. Мушкулни кушод қилувчи, яъни банданинг бошига тушган оғирликни енгил қилувчи, мушкул ишларни кушойиш айловчи Зот Аллоҳ таолонинг Ўзи, холос. Биби Мушкулкушод деган бир шахс одамларнинг мушкулини кушод қиладиган, оғирини енгил қиладиган, қайғусини кетказадиган, бошига тушган мусибатни йўқ қиладиган бўлиши мумкин эмас.\nШунинг учун «Биби Мушкулкушод» деган маросимларни қилиш, у ерда Исломга алоқаси бўлмаган бир қиссани ўқиш одамнинг бошига тушган мушкулни кушойиш айлайди, деб ишониш ҳам аслида ширкдир.\nБошига оғир иш, мушкул тушган мўмин-мусулмон Набийимиз Муҳаммад соллаллоҳу алайҳи васалламдан келган ривоятлар асосида Қуръон оятларидан ўқиб, салавотлар айтиб, Аллоҳ субҳанаҳу ва таолонинг Ўзидан мушкулини осон қилишини сўрамоғи лозим. Бу тўғрида аниқ ва ишончли ривоятлар бор. Саҳобалар розияллоҳу анҳумнинг ҳаётларида ўтган тажрибалар бор. Ана ўшалардан, Қуръон оятларидан, Набийимиз Муҳаммад соллаллоҳу алайҳи васалламдан ривоят қилинган дуолардан ўқиб, Аллоҳ субҳанаҳу ва таолонинг Ўзидан мушкулини осон бўлишини сўраш энг тўғри йўлдир. Шунинг учун каттаю кичик, ёшу қари опа-сингилларимиз яхши тушуниб, англаб етмоқлари лозимки, бизнинг шариатимизда «Биби Мушкулкушод» номли шахс ёки қисса ёки бошига мушкул тушган одам қиладиган маросим мутлақо йўқ, бу шаръий нарса эмас, балки бошига мушкул тушганда банда Аллоҳ таолонинг Ўзига ёлвориши Қуръон оятларидан ўқиши керак. Аллоҳ субҳанаҳу ва таолонинг Ўзидан, Набийимиз соллаллоҳу алайҳи васалламдан ривоят қилинган дуоларни ўқиш, такрорлаш, Аллоҳ таолонинг зикрини қилиш орқали мушкулларининг осон бўлишини сўрашлари лозим.\nСанжар 10:12 / 23.06.2020\nИслом билан неъматлантирилганман\n08:00 / 22.06.2020 961\n13:30 / 22.06.2020 1095\n1646 09:48 / 04.09.2019\n1015 07:10 / 18.09.2019\n5244 11:06 / 13.01.2020


ЎзА - Халқаро инвестиция форуми иш бошлади\n29.08.2018 22:43 Чоп этиш версияси\nТадбир Ўзбекистон Республикаси Инвестициялар бўйича давлат қўмитаси, Ташқи ишлар вазирлиги, Савдо-саноат палатаси ҳамда Жиззах вилояти ҳокимлиги ҳамкорлигида ўтказилмоқда.\nФорумда АҚШ, Буюк Британия, Германия, Греция, Испания, Россия, Беларусь, Латвия, Туркия, Ҳиндистон, Хитой, Жанубий Корея, Япония, БАА, Исроил, Қозоғистон, Сингапур сингари 28 мамлакатдан 300 га яқин иштирокчи қатнашмоқда. Шунингдек, форумда чет эл дипломатик миссиялари, бир қатор халқаро молия институтлари, йирик хорижий компаниялар вакиллари иштирок этмоқда.\n29 август куни вилоят ҳокимлигининг катта мажлислар залида Халқаро инвестициявий форумнинг ялпи мажлиси бўлиб ўтди.\nЎзбекистон Савдо-саноат палатаси раиси А.Икромов, Жаҳон банкининг Ўзбекистондаги ваколатхонаси раҳбари Х.Мори, Жиззах вилояти ҳокими Э.Солиев ва бошқалар мазкур форум халқаро ишбилармон доира вакилларини Жиззах вилоятининг иқтисодий-ижтимоий ривожланиш даражаси билан таништириш, тадбиркорлик субъектлари ва инвесторлар учун қулай бизнес шароити яратишга хизмат қилишини таъкидлади.\nИштирокчилар учун ҳудуднинг капитал жалб қилиш имконини берадиган иқтисодий имкониятлари, географик жойлашуви, мавжуд қулайликлар, туризм салоҳияти ҳақида маълумот берувчи видеолавҳа намойиш этилди.\nБугунги кунда вилоятда иккита – “Жиззах” ва “Зомин-фарм” эркин иқтисодий зоналари фаолият кўрсатмоқда. Уларда тадбиркорлар учун барча шароит ва имкониятлар яратилган.\n“Жиззах” эркин иқтисодий зонасида қурилиш материаллари, машинасозлик, енгил саноат ва бошқа турдаги маҳсулотлар ишлаб чиқарувчи 16 хорижий ташкилот ва улар билан ҳамкорликдаги қатор корхоналар фаолият юритмоқда. Бу ерда 2015-2018 йиллар мобайнида 669 миллиард сўмлик маҳсулот ишлаб чиқарилиб, 10,6 миллион АҚШ доллари миқдоридаги маҳсулот экспорт қилинган. Шу йил май ойида мазкур эркин иқтисодий зонада Хитой компанияси билан ҳамкорликда ойна заводи қурилишининг биринчи босқичи якунланди. Умумий қиймати 110 миллион АҚШ доллари бўлган заводни 2019 йилда тўлиқ ишга тушириш режалаштирилган. Жиззах ойна заводи Марказий Осиёда ушбу турдаги маҳсулот ишлаб чиқарувчи энг йирик корхонага айланади.\nВилоят ўзига хос қулай географик ҳудудда жойлашган. Таркибида темир, олтингугурт, водород, радий, кремний кислотаси, карбон гази, ишқорли термоматериаллар бўлган шифобахш сув манбаларига бой. Бу Жиззахни инвестициявий лойиҳаларнинг асосий ҳудудларидан бирига айлантириш учун муҳим омил экани алоҳида қайд этилди.\nФорумда мамлакатимизнинг тегишли вазирлик ва идоралари билан хорижий компаниялар ўртасида 20 дан зиёд келишув, меморандум ва шартномалар имзоланди. Буни хорижлик сармоядорларнинг мамлакатимизга инвестиция киритишга ишончи ортиб бораётганидан далолат, дейиш мумкин.\nТадбир сессия йиғилишлари тарзида давом этди. Унда саноат ишлаб чиқариши, агросаноат, тиббиёт, туризм каби соҳалар бўйича ҳамкорликнинг амалий жиҳатлари муҳокама қилинди. Маҳаллий ва хорижлик тадбиркорларнинг икки томонлама учрашувлари, музокаралари бўлиб ўтди.\nКуннинг иккинчи ярмида форум иштирокчилари Жиззах олимпия захиралари коллежи ҳудудида ташкил этилган саноат маҳсулотлари миллий кўргазмаси, шунингдек, бир қатор корхоналар фаолияти билан танишди.\nТадбирда Ўзбекистон Республикаси Бош вазири ўринбосари С.Холмуродов сўзга чиқди.


ЎзА - Тижорат сири тўғрисида\n12.09.2014 16:53 Янги қонунлар\n9-модда. Тижорат сири режимини ўзгартириш ёки бекор\n11-модда. Тижорат сирини меҳнат муносабатлари жараёнида\n12-модда. Меҳнат муносабатлари жараёнида тижорат сиридан\nфойдаланишни бекор қилиш учун асослар\n14-модда. Тижорат сири унинг мулкдори томонидан конфидентга\nтопширилганда тижорат сирини муҳофаза қилиш\n16-модда. Тижорат сирини тақдим этишда унинг махфийлигини\n19-модда. Тижорат сири тўғрисидаги қонун ҳужжатларини


Дўконларда сотилмай қолаётган ун маҳсулотларини ўтказиш йўли\n05 июл 2022, Тошкент вақти: 02:33\nЛобар Сирдарё вилоятининг Ховос тумани мутасаддилари дўконларда сотилмай қолаётган ун маҳсулотларини ўтказишнинг йўлини топганга ўхшайди. Электр манбаларидан узиб қўйилиши оқибатида туманда тегирмонлар ишламаётир.\nБу эса, асосан, тегирмонда ун торттириб, истеъмол қиладиган кишиларни оғир аҳволга солиб қўйди. Кучи етганлар дўконларда бир килограмми 250-300 сўм турадиган унни сотиб олмоқда. Кўпчилик эса қарзга ун олиб, рўзғор тебратяпти.\nХовос туманидаги Қайирма қишлоғига 8 кундан буён кунига 5-6 соатдан электр энергияси бериляпти, холос. Шунинг учун қишлоқдаги ўнга яқин тегирмоннинг бирортаси ҳам ишламаётир. Бу эса қишлоқ аҳлини ун қидиришга мажбур қиляпти.\nҚишлоқ аҳлининг сўзларига қараганда, дўконлардан ун олишга пул йўқ. Фуқароларга ёз бўйи ишлагани учун иш ҳақида буғдой берилади. Шу сабабли аҳоли бу буғдойни тегирмонда торттириб, кун кўради.\nТегирмончилардан бирининг айтишича, 4 йилдан буён тегирмонининг орқасидан кун кўради. Ҳозир электр йўқлиги учун оиласи анча қийналиб қолган.\n“Электр ҳақини ўз вақтида тўлаб турамиз. Шундай бўлса-да, туман электр тармоқлари корхонаси ходимлари келиб, тегирмонлардан фойдаланмай туриш тўғрисидаги қоғозга қўл қўйдириб кетди. Вилоятдан буйруқ бўлган эмиш”, - деди тегирмончилардан яна бири.\nСирдарё вилояти электр тармоқлари корхонаси бошқаруви раиси ўринбосари Ҳазратқул Муродовнинг билдиришича, ҳаво ҳарорати пасайиб кетиши туфайли электр энергиясига талаб жуда ортиб кетган. Вилоятда газ таъминоти яхши бўлмагани сабабли аҳоли уй иситишда электр жиҳозлардан фойдаланмоқда. Натижада вилоят учун ажратиладиган лимит камлик қиляпти. Масалан, февраль ойи учун Сирдарёга 95 миллион киловатт соат электр энергияси ажратилган бўлса, талаб 100 миллион киловаттдан ортиқ бўлган.\nҲ.Муродовнинг таъкидлашича, етказиб берилган 2,5-3 миллард сўмлик электр энергияси учун истеъмолчилардан 2 миллиард сўм йиғиб олиниши кутиляпти. Бу эса дебиторлик қарзлари ошиб кетиб, тизимда қўшимча муаммолар туғдиради. Айни пайтда аҳолининг электр энергиясидан қарзи 510 миллион сўмдан ортиб кетган. Шунинг учун вилоятда электр таъминотида чекловлар мавжуд. Хусусан, катта ток билан ишлайдиган истеъмолчилардан ишни вақтинча тўхтатиб туриш сўралган. Бироқ бунда аҳоли учун зарур бўлган соҳалар иши чекланиши кўзда тутилмаган.\nҚайирма қишлоғи аҳлининг фикрича, Ховос туманида тегирмонлар ишлашига рухсат этилмаётганининг ўз сабаби бор. Яъни “Ховосдон” акциядорлик жамиятида ишлаб чиқарилаётган ун маҳсулотлари дўконларда сотилмай қолиб кетяпти. Тегирмонларнинг электр тармоғидан узиб қўйилиши эса бу маҳсулотни ўтказиш учун қўлланилаётган бир усул, холос.


Туркиядан тажриба билан\nТуркистон вилояти ҳокими Жансейит Туймебаев ташаббуси билан жорий йил январь ойининг 9-14 саналари оралиғида минтақамиздан 40 нафардан зиёд устоз Туркияда малака ошириб қайтди.\nАнадўли шаҳрида ўқишни бошлаган туркистонликлар сўнг Истамбул шаҳридаги Абай номли мактабга бордилар. Замонавий намунадаги давлат муассасасида таълимнинг янги технологиялари билан танишиб, "Doga" коллежида меҳмон бўлишди. Бу ерда талабалар техник билими, илмий изланишлари ҳамда халқаро миқёсидаги муваффақиятлари билан ажралиб турадилар.\nТаъкидлаш жоизки, Туркияда ўқув йили 15 сентябрда бошланиб, 15 июнда тугайди. Унда давлат, хусусий ва кечки мактаблар мавжуд. Ўқув йили иккита ярим йилликка бўлинади. Ҳафталик мажбуриятга 20-24 соат инглиз, 5-9 соат немис тиллари ҳам киритилган. Танланадиган фанлар бўйича ота-оналар фарзандларига дин, ошпазлик, санъат сабоқларини ўргатиш ҳуқуқига эга. Қизлар ва ўғил болалар алоҳида синфларда таҳсил олишади. Ҳафтасига 8 соат шаҳмат ўйини ўргатилади. Робототехника мактабдаги мажбурий-фан ҳисобланади. Жисмоний тарбия дарсининг 10-12 соати бассейнда ўтади.\nТаъкидлаш жоизки, ушбу лойиҳа вилоят раҳбарининг ташаббуси қўлловида жорий йилнинг сўнгигача давом этади.\nТуркистон вилояти ҳокимининг матбуот хизмати, 2019-01-22, 11:06 278


Ўзбекистонга БМТнинг эътирози чикора\nШайбон БМТ Ўзбекистонда суд томонидан олий жазога ҳукм этилган тўққиз маҳбус қатл этилгани муносабати билан мамлакат ҳукуматига ўз эътирозини билдирди. Халқаро ташкилот илгарироқ Ўзбекистон ҳукуматидан уларга нисбатан чиқарилган ҳукмни ижро этмай туришни сўраган эди.\nМазкур ҳафта бошида БМТнинг Қийноқларга қарши қўмитаси махсус вакили Тео ван Бовен тўққиз маҳбуснинг қатл этилиши юзасидан ўз эътирозини билдирган эди. Ташкилотнинг Инсон ҳуқуқлари бўйича олий комиссарлиги тарқатган баёнотда айтилишича, расмий Тошкент БМТнинг жазони ижро этмай туриш ҳақидаги таклифини инобатга олмаган.\n“Оналар ўлим жазоси ва қийноқларга қарши” нодавлат ташкилоти раҳбари Тамара Чикунованинг сўзларига қараганда, қатл этилган тўққиз маҳбусдан биттаси Жиноят кодексининг 159-моддаси (конституциявий тузумга тажовуз қилиш), қолганлари 97-модда (қасддан одам ўлдириш) бўйича айбланган. Аммо олий жазога ҳукм қилинганлар орасида руҳий носоғлом ва айби тўла-тўкис исботланмаган шахслар бўлгани учун БМТни жазо ижросини тўхтатиб туришни сўраган. Сиёсий ва фуқаролик ҳуқуқлари тўғрисидаги халқаро ҳужжатларни ратификация қилгани, бу ҳужжатларда яшаш ҳуқуқи ҳақидаги моддалар бўлгани сабабли Ўзбекистон бу таклифни инобатга олиши шарт эди.\n“Демократик ташаббус” маркази директори Искандар Худойберганов Ўзбекистон ўз зиммасига олган мажбуриятларга қарамай, ҳукмни ижро этгани бир қанча саволлар туғдиришини таъкидлади.\n“БМТ 9 маҳбусни қатл этмай туришни сўраган бўлса, Ўзбекистон уларни яна бирмунча вақт сақлаб тура олмасмиди? Агар бу маҳбуслар жамоатчиликка хавф туғдирса, Ўзбекистон уларни изоляция қила олмасмиди? Изоляцияда бўлган шахслар жамоатчиликка нечоғлик хавф туғдира олиши мумкин эдики, улар зудликда қатл этилди? Бу саволлар, албатта, жавобни талаб этади”, деди И.Худойберганов.\nСуҳбатдошларнинг айтишича, Ўзбекистонда жиноятчи дея топилган шахсни жазолаш, жазолаганда ҳам қаттиқ жазолаш принципи мавжуд.\nДарҳақиқат, бу принципни бир вақтлар “Ижтимоий фикр” жамоатчилик фикрини ўрганиш маркази ўтказган сўров натижалари ҳам тасдиқлайди. Мазкур сўров натижалари ҳақидаги маълумотномада билдирилишича, ўзбек жамиятида ўлим жазосига нисбатан муайян муносабат шаклланган. Сўровда қатнашганларнинг 78,2 фоизи энг оғир жиноятлар содир этганлик учун ўлим жазоси қўлланилиши мумкин ва лозим, деб ҳисоблайди. Уларнинг 21,8 фоизи эса ўлим жазосини ёқламайди. Ўзбекистон фуқаролари ўлим жазоси агар жиноятчи содир этган ҳаракат шундай ҳукмга лойиқ бўлса, адолатли жазодир, деган фикрни билдирган.\nИ.Худойбергановнинг таъкидлашича, жамиятга бундай фикр шаклланганининг ўзига хос сабаблари бор. Кўпчилик ўлим жазоси ваҳима уйғотади ва бунинг оқибатида жиноятчиликнинг кескин камаяди, деган фикрдадир. Бироқ илмий тадқиқотлар бу йўл билан жиноятчилик камаймаслигини кўрсатмоқда. Шундан келиб чиқиладиган бўлса, ўлим жазосини мутлақо оқлаб бўлмайди.\nБМТ Инсон ҳуқуқлари бўйича олий комиссарлиги ўз баёнотида маҳбусларнинг қатл этилганидан таассуф билдирар экан, Ўзбекистон ҳукуматини ўлим жазосига мораторий жорий этишга чақирган.


Wednesday, 20 April 2016 14:22\nТаъкидлаб ўтганимиздек, ҳозирги салафийлик ақидалар жиҳатидан ҳам олдинги даврдаги салафийликдан фарқ этади. Салафийлик сўзига оид амалга оширилган турли мутолаа ва чиқарилган хулосалар унинг турли жараён ва гуруҳларга тегишли эканини кўрсатмоқда. Шу сабабдан бугунги салафийлик танҳоликда хос маънони ифода этолмайди. Аммо таркибий ёхуд ибора бўлган ҳолатда ўзининг ҳақиқий маъносини топади. Бунга такфирий салафийлиги, тарғибот салафийлиги, жиҳод салафийлиги ва сиёсий салафийлик мисол бўла олади. Турли жараён ва гуруҳларга оид салафий сўзини ишлатилаётгани айрим ҳолатларда мафҳум -мундарижаси ва фаолият йўналишлари салафийлардан фарқ этувчи гуруҳларни ҳам салафий аташларга сабаб бўлмоқда. Салафийликнинг айрим гуруҳлари куннинг модерн фазоси ва технологиясини, яъни янги шароитни қабул қилишган ва суннат бўлган эътиқодларини четга суришган.Улар тараффиёт ва янгиланиш назарияларидан ибрат олиб, модернизмни қабул қилишган. Ҳолбуки салафийларнинг радикал гуруҳлари технологиялар тараққиёти ва ҳаётнинг усули ўзгарганига нисбатан аксиламалларида ҳамон эскича қарашларга эгалар ҳамда ҳозирги асрнинг шароитига бевосита ва билвосита қаршилик қилишмоқда. Салафийлар ўртасида муҳим баҳслардан бири аёлнинг ўрни ва жамиятдаги унинг ҳад ва ҳудудлари борасидадир. Ушбу заминада уларнинг ёндашувларида ҳаддан ташқари радикаллик кузатилади. Мисол учун, Арабистон давлати ваҳҳобий салафийлигини вакиллик қилган ҳолда аёлга бўлган ғарбча қарашни қабул қилган. Яъни шариф ҳарамларда аёлларга ҳижобга риоя этишлари кузатилади.Аммо Макка шаҳри яқинидаги Жидда шаҳрида ҳижобга жиддий эътибор қаратилмайди ва ёки Арабистон ҳукуматининг телевидения дастурларида ҳам ҳижобсизлик кенг кўламда назарга ташланади. Ҳолбуки. Арабистонда аёлларга ҳайдовчилик қилиш тақиқланган. Умуман, Арабистон ваҳҳобийларининг мантиғида аёл иккинчи даражали ҳисобланади. Уларнинг жамиятда аёлнинг ўрнига оид таърифлари Исломнинг пок муҳаммадий таълимотларидан узоқдадир.\nАйрим таҳлилчиларнинг ақидаларига кўра, Эрон Исломий Инқилоби ва Афғонистоннинг ишғол этилгани икки асосий ўзгариш эди ҳамда салафийликнинг фаол бўлиши ва унинг жараёнларини шаклланишига сабаб бўлган. Исломий мамлакатларда ҳукмрон айрим тоифали ва мустабид режимлар Исломий мамлакатларга бўладиган Эрон Исломий Инқилобининг нуфузи ва таъсиридан қаттиқ хавотирда эдилар. Шу сабабдан ушбу режимлар Исломий инқилоб таъсирини чеклантириш учун барча ҳаракатларини амалга оширадилар. Ушбу йўлда салафийлик гуруҳлари шиадан қўрқитиш ва шиабадбинлик мақсадида кучаяди. Салафийлик гуруҳининг юзага келишига сабаб бўлган бошқа омиллардан бири Американинг ушбу гуруҳлардан Шўролар Иттифоқининг шарқи қудратли бўлиши ва Қизил армия Афғонистонни саксонинчи йилларда ишғол этган вақтида унга қарши восита сифатида фойдалангани бўлди.\nҒарб Афғонистон ишғолини субконтинент ва Ўрта Шарқ минтақасида коммунизмнинг ёйилиши маъносида биларди.Бу ўртада Америка ўзининг икки таҳдид билан юзмаюз бўлганини кўрарди: бир томондан, Эронда Исломий инқилобнинг ғалабаси Американининг Ўрта Шарқ минтақасидаги нуфузи ва қудратини муаммолар билан юзмаюз қилган эди ва иккинчи томондан, Шўролар Иттифоқининг Афғонистонни ишғол этишда Америка билан рақобатлари ва экспансионистик сиёсатлари Осиё жанубида қудрат мувозанатини ўзгартириб юборган эди.\nҲозир эса сохта салафийлик бобида таҳлилчи Фахриддин Умаровнинг суҳбатини эътиборингизга ҳавола этамиз.\nОлдин таъкидлаб ўтилган сабаблардан кейин Араб мамлакатларида салафийлик гуруҳлари Шўролар армиясига қарши курашиш учун янги кучлар йиғиб, Покистонга юборишни бошлашади. Америка бирон аскаридан фойдаланмаган ҳолда минглаб араб жангарилари ҳамда Покистон ва Афғонистон фуқароларини қурол-яроқ ва бошқа муҳим бўлган тажҳизотлар билан таъминлаб, Осиё ғарби ва Ҳиндистон яриморолида Шўролар Иттифоқи билан рақобатларини давом эттиради. Бироқ Афғонистонни ишғол этиш амалиётлари охирга етиб, Афғонистондан Қизил армия чиққан бўлсада, Америка ва араб ўлкалардаги мустабид режимлар томонидан салафийлик ва такфирий гуруҳлардан фойдаланишлар ўз поёнига етмади.Бу борада кейинги суҳбатларимизда сизга кенгроқ маълумот берамиз.


Алишер Навоий ҳаёти ва ижодий фаолиятига бағишланган тақдимотни О. Юнусова тақдим этди. Тақдимотда шоир ҳаётининг муҳим саҳифалари, ижодининг асосий жиҳатлари, қайси жанр ва тилларда ижод қилганлиги ҳақида маълумотлар келтирилган. О. Юнусова Алишер Навоий шоир бўлиш билан бирга ўз даврининг улуғ олими, мутафаккири бўлганлиги, унинг илмий тадқиқотлари ва изланишларининг катта қисми табиийки, тил ва адабиёт масалалари билан боғланганлигини таъкидлаб ўтди.\nКлуб қатнашчилари буюк шоирнинг ҳаёти ва ижоди ҳақида суҳбатлашар эканлар, бир неча юз йиллар олдин ёзилган бўлишига қарамай бугунги кунда ҳам ўзининг маънавий бойлигини, инсон ҳаётидаги қадрини йўқотмаган ҳикматли сўзлари ва афоризмларига алоҳида эътибор қаратдилар.\nСуҳбат ниҳоясида клубнинг барча қатнашчилари Алишер Навоий асарлари ҳозирга қадар замондошларимизнинг ақли ва қалбини илҳомлантириб келаётганини таъкидладилар.


Луганск областида мактабга авиазарба берилди. Харобалар остида 60 киши ҳалок бўлгани айтилмоқда\nЛуганск областидаги Белогоровка қишлоғидаги мактабга авиазарба берилиши оқибатида, дастлабки маълумотларга кўра, 60 киши ҳалок бўлган бўлиши мумкин.\nФото: STATE EMERGENCY SERVICES\nЛуганск области ҳарбий маъмурияти раҳбари Сергей Гайдайнинг сўзларига кўра, харобалар остидан 30 кишини чиқариб олишга муваффақ бўлинган, қутқарилганларнинг етти нафари яраланган.\n«Катта эҳтимол билан, бино харобалари остида қолиб кетган 60 киши ҳалок бўлган», деган област маъмурияти раҳбари.\nМактаб биносига авиабомба тушгани ҳақида Гайдай шанба куни кечқурун хабар қилганди. Унинг сўзларига кўра, мактаб биносига 90 нафар атрофида одам яширинганди - улар қишлоқнинг эвакуация бўлишга улгурмаган аҳолиси эди.\n«Мактаб ертўласи улар учун омон қолиш мумкин бўлган ягона жой эди, аммо россияликлар одамлардан бу имконни ҳам тортиб олишди», — дея ёзди Гайдай 7 май куни мактабга зарба берилиши ортидан.\n7 май куни Украина давлат фавқулодда хизмати харобалар остидан икки кишининг жасади топилганини тасдиқлаган ва ҳудудни тозалаш ишлари якшанба куни давом эттирилишини маълум қилган.\nБелогоровка фронт линиясида — ҳафталар бўйи давом этган жанглардан кейин россияпараст кучлар назоратига ўтган Рубежное шаҳридан тахминан 20 километр ғарбда, Лисичанск ва Северодонецк шаҳарлари яқинида жойлашган. Май ойи бошида ЛХР бу ҳудудда «тўғридан тўғри тўқнашувлар бошлангани» ҳақида маълум қилганди. Белогоровкадан 30 километр ғарбда яқинда россиялик ҳарбийлар томонидан эгалланган яна бир посёлка — Ямпол жойлашган.\nСўнгги ҳафта давомида Белогоровка қишлоғи ҳам доимий жанглар ҳудудига айланди. Гайдай бу ерни «қайноқ нуқта» деб атаган.\nРоссия мудофаа вазирлиги Украина ҳукуматининг мактабга бомба келиб тушгани ҳақидаги хабарига муносабат билдирмади.\nРоссия раҳбарияти бу урушда рўй берган, тинч аҳоли орасида кўплаб қурбонларга сабаб бўлган резонансли воқеаларнинг бирортасида жавобгарликни ўз зиммасига олмади, жумладан Мариуполдаги тинч аҳоли вакиллари яширинган Драматик театрга берилган зарба (мустақил манбаларга кўра, бу ерда 600 нафаргача киши ҳалок бўлган) ёки Краматорск вокзали ракета билан ўққа тутилиши билан боғлиқ ҳолатлар — бу ҳужум оқибатида 57 киши ҳалок бўлган.\nУруш бошидан буён Россия раҳбарияти бир неча бор фақат ҳарбий инфратузилма объектларига зарба берилаётганини айтиб келмоқда ва Украина ҳамда Ғарб мамлакатларининг тинч аҳолига ҳужумлар ва ҳарбий жиноятлар содир этилгани бўйича айбловларини инкор этмоқда.